Laqgħa Nru 7

Il-Ġimgħa, 9 ta' Awwissu 2013

Stampat fl-Uffiċċju tal-Iskrivan

Prezz €2.50

Laqgħa Nru 7

Il-Ġimgħa, 9 ta' Awwissu 2013

Il-Kumitat iltaqa' fil-Palazz, il-Belt Valletta, fis-1.39 p.m.

Il-Minuti tal-Laqgħa Nru 6 li saret it-Tnejn, 8 ta' Lulju, 2013 ġew ikkonfermati.

XOGĦOL TAL-KAMRA

MR SPEAKER (Onor. Anġlu Farrugia): Ngħaddu għax-xogħol tal-Kamra li qed jiġi mfassal biex jista' jkun diskuss.

Id-Deputat Prim Ministru u Ministru għall-Affarijiet Ewropej u Twettiq tal-Manifest Elettorali.

LOUIS GRECH (Deputat Prim Ministru u Ministru għall-Affarijiet Ewropej u Twettiq tal-Manifest Elettorali): Dak sa nhar it-Tlieta.

Hemm ukoll il-Kumitat dwar il-Kontijiet Pubbliċi.

L-ewwel punt: nissuġġerixxu li jingħataw żewġ laqgħat biex wieħed jiddiskuti l-proċedura dwar ix-xhieda li se jtellgħu ż-żewġ naħat; allura se jkun hemm bżonn iktar minn laqgħa waħda.

It-tieni punt: qed nissuġġerixxu wkoll illi kull min se jittella' bħala xhud ma jifformax parti mill-Kumitat u nagħtu ċans biex kull min hu interessat ikollu ħin biżżejjed biex jipprepara.

Allura qed nissuġġerixxu biex l-ewwel laqgħa uffiċjali ma tkunx iktar tard mill-ġimgħa li tibda fis-26 ta' Awwissu.

MR SPEAKER: L-Onor.

MARIO DE MARCO: Min-naħa tagħna nafu li hawn il-laqgħa li se ssir fit-13 tax-xahar, jiġifieri nhar it-Tlieta.

M'għandix dubju li l-Kumitat dwar il-Kontijiet Pubbliċi għandu l-interess kollu biex jagħmel il-laqgħat kemm jista' ikun malajr, ovvjament bil-ħin neċessarju biex isir l-eżami tax-xhieda, eċċ. Jiena ma jidhirlix li l-Kumitat dwar ix-Xogħol tal-Kamra għandu jirrestrinġi jekk għandhomx isiru żewġ laqgħat, tlieta jew laqgħa waħda.

Jiġifieri ġeneralment ikun il-Kumitat stess li jirregola l-proċedura u n-numru ta' laqgħat tiegħu.

Jiena kont nimmaġina li fl-ewwel laqgħa preliminari li se ssir fit-13 ta' Awwissu, il-Kumitat dwar il-Kontijiet Pubbliċi stess, jiġifieri l-membri tal-Gvern u tal-Oppożizzjoni bejniethom, jara kemm hemm bżonn xhieda, imbagħad skont l-ammont ta' xhieda jiddeċiedu kemm għandhom bżonn laqgħat.

Ma naħsibx li għandha tkun il-funzjoni tagħna bħala Kumitat dwar ix-Xogħol tal-Kamra biex nillimitaw in-numru ta' laqgħat.

MR SPEAKER: Onor. de Marco, jekk għandek l-Ordnijiet Permanenti, sib l-artikolu 120(ċ), paragrafu (b) fejn jingħad li l-Kumitat Permanenti dwar ix-Xogħol tal-Kamra għandu s-setgħa li apparti jqassam ix-xogħol, eċċ., jiddeċiedi l-għadd ta' seduti li għandhom jiġu allokati għad-diskussjoni fuq abbozz ta' liġi minn kumitat permanenti, ċjoè jalloka xogħol għal kull seduta għall-Kumitat Permanenti.

Sakemm ikun hemm ftehim, kif qed tgħid inti, il-Kumitat dwar ix-Xogħol tal-Kamra m'għandux għalfejn jalloka hu; imbagħad dan il-Kumitat irid jirregola x-xogħol, jekk ikun hemm il-ftehim ovvjament.

LOUIS GRECH: Aħna m'għandniex problema nħallu l-Kumitat dwar il-Kontijiet Pubbliċi jiddeċiedi n-numru ta' laqgħat u anke l-proċedura.

Però, l-importanti għalina hu li fil-ġimgħa tas-26 ta' Awwissu jibdew il-proċeduri proprji, jiġifieri l-groundwork kollu jkun lest sa dak iż-żmien.

Ejja ngħidu niffissaw data li nibdew fil-ġimgħa li tibda fis-26 ta' Awwissu.

MARIO DE MARCO: Kważi kważi 'mhux aktar tard minn'.

LOUIS GRECH: Imma ejja nagħmluha fis-26, għax għandek tagħti ċans lil kulħadd.

MR SPEAKER: Onor. Grech, il-cut off date hija 26.

LOUIS GRECH: Aħna qed ngħidu li jekk wieħed jara l-affarijiet li hemm bżonn isiru, wieħed jinduna li għandek bżonn ġimagħtejn jew tliet ġimgħat mil-lum, allura wieħed jista' jikkalkula li l-ġimgħa li tibda fis-26 ta' Awwissu tkun data tajba.

MARIO DE MARCO: Nerġa' ngħid, ma naħsibx li għandna nkunu aħna, għax fl-aħħar mill-aħħar dan huwa l-Kumitat dwar ix-Xogħol tal-Kamra, li niddeċiedu għall-membri li jikkomponu l-Kumitat dwar il-Kontijiet Pubbliċi, li ngħidulhom li għandhom jiltaqgħu fil-ġimgħa tas-26 għaliex jekk il-membri tal-Kumitat dwar il-Kontijiet Pubbliċi jidhrilhom li jistgħu jiltaqgħu qabel is-26, naħseb għandhom ikollhom il-libertà assoluta li jiltaqgħu qabel.

Jiġifieri se mai li għandna bżonn nagħmlu huwa

li forsi nagħmlulhom appell biex jagħlqu

l-laqgħat mhux aktar tard mill-ġimgħa li tibda fis-26 ta' Awwissu, però jekk il-membri tal-Kumitat dwar il-Kontijiet Pubbliċi jidhrilhom li jistgħu jiltaqgħu qabel is-26, ma naħsibx li għandna nxekkluhom.

MR SPEAKER: L-Onor.

CARMELO ABELA: L-ewwel nett id-Deputat Prim Ministru bl-ebda mod mhu qed jirrestrinġi n-numru ta' laqgħat, biex nagħmluha ċara.

It-tieni punt huwa li għandek żewġ stadji li fihom il-Kumitat dwar il-Kontijiet Pubbliċi se jiddiskuti din l-issue: l-ewwel stadju huwa li jistabbilixxi l-proċedura.

Fil-fatt għandna e-mail mingħand iċ-Chairman fejn qed jgħid x'inhi l-aġenda għall-Kumitat dwar il-Kontijiet Pubbliċi nhar it-Tlieta.

Naħseb ilkoll nistgħu nassumu – anke kif fil-fatt assuma d-Deputat Prim Ministru – li jista' jkun hemm il-ħtieġa ta' laqgħa oħra ta' dan l-istess Kumitat, biex pereżempju wieħed jiffinalizza l-lista tax-xhieda.

Ejja ngħidu ż-żewġ partijiet se jmorru bil-listi tagħhom; jista' jkun hemm forsi opinjonijiet differenti u l-Kumitat irid jiddiskuti u forsi jieqaf ftit; jekk hux ġurnata jew tnejn jaraw huma.

U allura dak kien il-ħsieb li esprima d-Deputat Prim Ministru meta qal li jaħseb li jista' ikun hemm laqgħa oħra fejn tirregola l-proċedura.

Naturalment il-Kumitat għandu jirregola lilu nnifsu, għalkemm l-Ordnijiet Permanenti jagħtu is-setgħa wkoll lil dan il-Kumitat li jirregola lil kull kumitat permanenti ieħor.

Jiġifieri s-setgħa qiegħda hemmhekk, nistgħu nużawha, nistgħu ma nużawhiex.

Naħseb l-iktar ħaġa importanti hija li jkun hemm qbil, anke jekk il-qbil isir hawnhekk ikun hemm qbil, jiġifieri aħseb u ara jekk isir hemmhekk.

Dak huwa l-ewwel punt dwar il-proċedura.

Imbagħad għandek il-kumplament tal-laqgħa li se tiffoka fuq il-kontenut tar-rapport fih innifsu.

Allura naħseb li wara li tiġi maqbula l-proċedura mill-membri tal-Kumitat Permanenti dwar il-Kontijiet Pubbliċi, imbagħad se jmorru fuq is-sustanza tar-rapport fejn hemmhekk jitilgħu x-xhieda u jaraw huma kif se jaħdmu.

Jien naħseb bejn meta tiġi stabbilita u maqbula l-proċedura għal meta effettivament tibda l-ewwel laqgħa – għax naħseb ikun hemm laqgħa oħra sussegwenti – forsi jkun hemm bżonn ta' ftit jiem – u allura dan jistgħu jiddeċiduh anke l-Kumitst dwar il-Konetijiet Pubbliċi stess – ta' preparazzjoni biex imbagħad jibdew fuq il-kontenut.

U allura l-ħsieb li esprima d-Deputat Prim Ministru li għall-inqas il-mira tkun li fil-ġimgħa li tibda fis-26 jibdew fuq il-kontenut, jiġifieri jkun lest il-perijodu ta' diskussjoni fuq il-proċedura u forsi l-listi jkunu maqbula, eċċ., imbagħad ikun hemm perijodu żgħir ta' preparazzjoni.

Imma l-mira hi li għall-inqas week beginning 26th, dak li kien esprima ....

MR SPEAKER: L-Onor.

MARIO DE MARCO: Sakemm il-week 26th hija biss indikattiva, ..… Il-punt tiegħi huwa dan: jekk il-membri tal-Kumitat dwar il-Kontijiet Pubbliċi jidhrilhom li jistgħu u b'osservazzjoni tar-regolamenti ta' kemm għandek bżonn ġranet biex tħarrek xhud, eċċ. jiltaqgħu qabel, jien inħalli lilhom jiddeċiedu.

Qed ngħidu l-istess ħaġa.

LOUIS GRECH: Ma naħsibx li hemm wisq differenza.

Qed ngħidu biss li aħna qed nagħtu linji gwida x'jidhrilna.

Aħna qed ngħidu li fl-ewwel parti wieħed irid jipprepara u jara liema se jkunu x-xhieda neċessarji u l-affarijiet amministrattivi, imbagħad tgħaddi għall-kontenut.

U aħna qed ngħidu li l-kontenut irid jibda u jitlesta.

MARIO DE MARCO: Però bil-caveat li jekk jiddeċiedu li jridu jiltaqgħu qabel, jistgħu jiltaqgħu qabel.

MR SPEAKER: L-Onor.

Louis Grech qed jgħid li l-problema iktar milli l-membri tal-Kumitat, li se jmorru hemmhekk u se jisimgħu, tkun għal min irid jipprepara bħala xhud.

MR SPEAKER: Sempliċement biex nagħmel osservazzjoni għax issemmew ix-xhieda.

Kif tafu intom, diġà kien hawn guidelines dwar ix-xhieda li jiġu msejħa quddiem il-Kumitat dwar il-Kontijiet Pubbliċi, li kienu saru f'Ottubru 2011 wara li ġew diskussi fit-tul minn dan il-Kumitat dwar ix-Xogħol tal-Kamra.

Hemm referenza għal-liġi nnifisha, il-Kap.

9, il-Kap.

12 u l-Kap.

16 tal-Liġijiet ta' Malta u hemm referenza għal-liġijiet oħra konnessi, inkluż ukoll diversi rulings li kien ta l-iSpeaker ta' dak iż-żmien Michael Frendo, u ovvjament inkluż referenza għall-Erskine May fuq dan il-punt, jiġifieri dwar kif għandha titmexxa l-proċedura ta' tressiq ta' xhieda quddiem il-Kumitat dwar il-Kontijiet Pubbliċi, eċċ. Nifhem li kulħadd għandu kopja tagħhom.

L-Onor.

MARIO DE MARCO: Xtaqt ngħaddi għat-tieni punt li qajjem id-Deputat Prim Ministru dwar membri tal-Kumitat li jistgħu jkunu xhieda.

Jekk m'iniex sejjer żball, f'intervent li għamel f'kumment li ta l-Prim Ministru lill-mezzi tax-xandir, huwa ssuġġerixxa – naħseb b'mod speċifiku – li kemm l-Onor.

Tonio Fenech kif ukoll il-Ministru Konrad Mizzi ma jifformawx parti mill-Kumitat minħabba l-potenzjal li huma jistgħu jintalbu jagħtu x-xhieda quddiem il-Kumitat.

Aħna min-naħa tagħna m'għandna assolutament xejn kontra, kif jien kont tajt kummenti lill-mezzi tax-xandir fl-istess ġurnata, fejn għidt li nilqgħu dan is-suġġeriment b'ġieħ ukoll lejn it-trasparenza u l-proċedura tal-Kumitat.

Jiġifieri m'għandniex diffikultà li kemm il-Ministru Konrad Mizzi kif ukoll l-Onor.

Tonio Fenech jiġu sostitwiti billi hemm potenzjal li dawn jittellgħu bħala xhieda quddiem l-istess Kumitat.

LOUIS GRECH: Ma naħsibx li hemm wisq differenza, lanqas bejn il-pożizzjonijiet tagħna.

L-unika ħaġa li minflok insemmu l-ismijiet individwali, ngħidu li kull min se jkun xhud m'għandux jifforma parti mill-Kumitat; m'għandux sempliċement jissemma' individwu jew ieħor, però ngħidu li kull min se jkun xhud għandu jiġi eskluż awtomatikament.

MR SPEAKER: L-Onor.

MARIO DE MARCO: Jiena semmejt individwi għaliex issemmew mill-Prim Ministru, jiġifieri ma ħadtx il-libertà jiena li nsemmi l-isem tal-Onor.

Tonio Fenech u tal-Ministru Konrad Mizzi.

MR SPEAKER: L-Onor.

DAVID AGIUS: B'żieda ma' dak li qal l-Onor. de Marco, aħna nafu li meta nibdlu membru ta' kumitat bħalma hu l-Kumitat dwar il-Kontijiet Pubbliċi, meta jkollna seduta normali nirreferu lejk, Mr Speaker, u inti fil-plenarja tagħmel it-tibdil, pereżempju l-Onor.

Tonio Fenech se jiġi mibdul mill-Onor.

F'każ li llum il-Parlament, kif nafu, huwa wieqaf bil-vaganzi tas-sajf, xi proċedura se nużaw?

Se nagħmlu proċedura fil-Kumitat dwar ix-Xogħol tal-Kamra, allura kif qed jgħid l-Onor. de Marco ngħidu dawn huma l-persuni li se jinbidlu, u noffru s-soluzzjoni?

Ħalli nirrispondik b'mod immedjat.

Qed tagħmel sew li qed tqajjimha għaliex fil-fatt kont qed naraha ġejja din il-problema.

Meta l-plenarja tkun in recess kemm tinformaw lili jew lill-Iskrivan tal-Kamra, dik hija l-proċedura; ovvjament jekk ma ssibux lili, issibu lill-Iskrivan tal-Kamra, imbagħad hekk ikun hemm is-sostituzzjoni.

DAVID AGIUS: Anke f'każ fejn hemm laqgħa li se ssir f'ġurnata partikolari u xi ħadd ikun ma jiflaħx, jew xi ħadd li għandu bżonn jiġi mibdul, mhux qed nitkellmu biss speċifikament għal dawn iż-żewġ persuni li semmejna.

MR SPEAKER: Biex nagħlaq il-punt li qajjem l-Onor. de Marco – li semma' l-Prim Ministru u li semmejt inti – anke kieku ma tkellimx il-Prim Ministru, il-proċedura qiegħda ċara li meta jkollok membru fil-Kumitat dwar il-Kontijiet Pubbliċi li se jkollu interess ta' xhieda – qed niċċita l-Erskine May, biex inkunu korretti, l-aħħar edizzjoni, paġna 808 u 809 – hu stess irid '… stand aside from the committee proceedings relating to it', jiġifieri kemm jekk ikun chairman, jekk ikun membru, eċċ. Se nikkwota mill-Erskine May fejn jingħad hekk:

Din hija l-proċedura li baqgħet tiġi segwita anke b'deċiżjoni tal-10 ta' Frar 2004.

Hawn il-ftehim li se jkun hawn il-laqgħa fit-13.

L-Onor.

CARMELO ABELA: Il-laqgħa ta' nhar it-Tlieta qed nifhmu li se tkun ippreseduta mill-Onor.

Tonio Fenech għax għadha se tibda l-proċedura.

MR SPEAKER: Bilfors trid tiġi hawnhekk.

CARMELO ABELA: Biex nagħmlu ċara, nhar it-Tlieta s-seduta tista' tkun ippreseduta mill-Onor.

MARIO DE MARCO: U tista' tkun ukoll ippreseduta minn ħaddieħor.

Jiġi sostitwit l-Onor.

CARMELO ABELA: Naturalment qed ngħidu li fl-ewwel laqgħa li se tiġi diskussa l-proċedura, fejn se jiġu ppreżentati l-listi u affarijiet oħrajn.

Qed inqajmu dan il-punt biex inkunu ċari anke f'dan il-Kumitat.

CARMELO ABELA: Le m'hemmx problema li jkun qed jippresjediha hu.

MR SPEAKER: L-ewwel waħda jrid jibdiha hu, imbagħad hu jrid jiddikjara l-interessi u tiskatta minn hemmhekk.

Imbagħad jekk ikun hemm tibdil fl-ismijiet, inkluż iċ-chairman, informaw lili jew lill-Iskrivan tal-Kamra dwar min se jippresjedi.

Dak huwa l-ftehim u nifhem li diġà ftehemna fuqha din.

L-Onor.

MARIO DE MARCO: Però nixtiequ nirriżervaw il-fakultà li jista' jkun li ċ-chairperson, jiġifieri l-Onor.

MR SPEAKER: Kemm-il darba hemm dak il-ftehim, sempliċement ikun hemm ftehim bejn il-partijiet.

MARIO DE MARCO: Nistgħu nibdluh minn issa.

MR SPEAKER: Jekk hemm dak il-ftehim li se jkun diġà sostitwit iċ-chairman, no problem, hemm il-ftehim u tinformawna.

CARMELO ABELA: Qiegħed inqajjima għall-fatt li minħabba li anke l-iSpeaker ikkwota u ta d-direzzjoni fuq hekk, ngħid li għall-ewwel laqgħa m'hemmx diffikultà li jkun proprju l-Onor.

Tonio Fenech minħabba li qed nitkellmu fuq proċedura u li se jiġu ppreżentati .… Li semmejt hu li għal nhar it-Tlieta .....

MR SPEAKER: Mhux importanti li jkun hemm is-sostitut, però jekk ikun hemm ftehim qabel ...

MARIO DE MARCO: Jekk nhar it-Tlieta jiltaqgħu u jiddeċiedu tliet seduti u jiddeċiedu li l-ewwel seduta se tkun fit-tali ġurnata, imbagħad jiġi ċ-chairman il-ġdid ...

CARMELO ABELA: Dawn ikunu preżenti waqt il-laqgħa stess.

DAVID AGIUS: Onor. Abela, qed nifhmu li jista' jkun li żewġ membri ta' dan il-Kumitat ikunu sostituti.

LOUIS GRECH: Aħna m'għandniex oġġezzjoni, nistgħu mmexxu fuq dik il-bażi.

MR SPEAKER: Mela qed niftiehmu li jista' jkun li l-Onor.

Tonio Fenech ma jippresjedix l-ewwel seduta tat-13 ta' Awwissu għax ikun hemm diġà ftehim li se jkun hemm chairman ieħor li se jissostitwih.

Ovvjament qabel tridu tinformaw lili.

Issa li l-Parlament qiegħed fil-vaganzi tas-sajf, il-ftehim huwa li tridu tinformaw lili, u jekk ma ssibux lili ssibu lill-Iskrivan tal-Kamra, b'kull tibdil fil-kompożizzjoni tal-Kumitat, imma jien hawnhekk se nkun.

DAVID AGIUS: Il-laqgħa ta' nhar it-Tlieta se tibqa' bil-ħin u d-data kif proposta mill-Onor.

Jekk m'iniex sejjer żball, il-ħin qiegħed fl-10.00 a.m. Jekk nipprovaw nagħmluha fl-10.30 a.m. issibu diffikultà?

Naf li nofs siegħa bissa imma qed nissuġġerixxi dan biex dak li jkun joħroġ aġenda suret in-nies.

Mela dan il-punt magħluq.

Biex nagħmel replika malajr, fl-aħħar laqgħa tal-Kumitat dwar ix-Xogħol tal-Kamra, konna ddiskutejna ittra li kien bagħatli s-Sur Albert Marshall, fejn minħabba ċ-ċirkostanzi talab il-possibbiltà li t-trażmissjoni tal-Parlament bir-radju li tiġi sostitwita b'xi ħaġa oħra.

Wara din il-laqgħa jiena kelli laqgħa mal-bord tal-Public Broadcasting Services Ltd fejn qablu li jiltaqgħu ma' dan il-Kumitat – infasslu l-laqgħa iktar 'il quddiem, jekk hemm bżonn m'hemmx għalfejn il-Kumitat kollu, imma jkun hemm il-Whips, jekk taqblu, minn kull naħa, jiġifieri l-Whips tal-Gvern u l-Whips tal-Oppożizzjoni – biex niddiskutu kif nistgħu ntejbu, mhux innaqqsu, ix-xandir fir-rappurtaġġ tas-seduti parlamentari, inkluż dawn tal-kumitati u minn hemmhekk nimxu 'l quddiem dwar ix-xandir tas-seduti b'mod pubbliku.

Jiena tajthom il-kelma u għaddejtilhom kopja tal-Minuti tal-Kumitat dwar ix-Xogħol tal-Kamra fejn għidna li lesti nżommu l-frekwenza tar-radju u għidna wkoll li lesti nagħmlu taħditiet mal-PBS, kif ftehimna waqt il-Kumitat, biex naraw kif nistgħu ntejbu u nkabbru t-trażmissjoni u mhux innaqqsuha.

Ma nafx jekk hawnx xi kummenti dwar dan.

Mela jidher li qed naqblu fuqha wkoll.

DAVID AGIUS: L-ewwel ħaġa nirringrazzjawk talli mxejt fuq dan il-punt u saħħaħt il-punt li għamel il-Kumitat dwar ix-Xogħol tal-Kamra.

Jiġifieri issa hemm pjan li fil-ġranet li ġejjin niltaqgħu, u ma' min se niltaqgħu?

U jekk fil-każ, xi pjan hemm?

MR SPEAKER: Wara l-laqgħa li kelli li kienet pjuttost twila jidher li mhux lesti li jiltaqgħu fix-xahar ta' Awwissu.

Naraw imbagħad ix-xahar ta' Settembru, preferibbilment qabel jiltaqa' l-parlament fit-30 ta' Settembru, insibu data li tkun komda għaż-żewġ naħat u jkollna l-ewwel laqgħa hemmhekk, imbagħad nimxu minn hemmhekk.

Imma l-fatt li jridu jiltaqgħu mal-Kumitat dwar ix-Xogħol tal-Kamra wara li jien spjegajt lill-bord kollu l-pożizzjoni li konna ħadna aħna fil- Kumitat dwar ix-Xogħol tal-Kamra hija xi ħaġa pożittiva.

Rigward dak li għandu x'jaqsam mal-Parlament il-ġdid, bgħatt risposta lil kulħadd.

Jekk m'hawnx affarijiet oħrajn b'mod formali, nixtieq li nagħlaq, però xtaqtkom tibqgħu hawnhekk għaliex xtaqt niddiskuti xi ħaġa b'mod informali.

Nistgħu nkomplu b'mod informali.

Fis-2.13 p.m. il-Kumitat aġġorna għal data li kellha tiġi komunikata aktar tard.

Proceedings, agenda, minutes and transcripts of the parliamentary committees hbc


KUMITAT PERMANENTI DWAR IX-XOGĦOL TAL-KAMRA

LAQGĦA NRU.

Il-Ġimgħa, 9 ta' Awwissu 2013

Il-Kumitat Permanenti dwar ix-Xogħol tal-Kamra ltaqa' fil-Palazz, il-Belt Valletta,

fis-1.39 p.m.

Anġlu Farrugia, ippresjeda.

PREŻENTI

L-Onor.

Louis Grech, Deputat Prim Ministru u Ministru għall-Affarijiet Ewropej u t-Twettiq tal-Manifest Elettorali, l-Onor.

Kien preżenti wkoll l-Onor Ċensu Galea.

Il-Minuti tal-laqgħa nru.

6 li saret nhar it-Tnejn 8 ta' Lulju 2013 kienu konfermati.

XOGĦOL TAL-KAMRA

Id-Deputat Prim Ministru u Ministru għall-Affarijiet Ewropej u t-Twettiq tal-Manifest Elettorali informa lill-Kumitat li rigward il-laqgħat li kellhom isiru mill-Kumitat Permanenti dwar il-Kontijiet Pubbliċi biex jiddiskuti r-rapport tal-Awditur Ġenerali intitolat "An Analysis of the Effectiveness of Enemalta Corporation's Fuel Procurement" datat Lulju 2013, il-ħsieb tal-Gvern kien li:

(a) jiġu allokati żewġ laqgħat biex tiġi diskussa l-proċedura li l-Kumitat kellu jimxi biha għas-sejħa u s-smigħ tax-xhieda;

(b) kull min ikun se jittella' bħala xhud ma jkunx jifforma parti mill-Kumitat; u li

(c) l-ewwel laqgħa ta' diskussjoni fuq ir-rapport imsemmi ma ssirx aktar tard mill-ġimgħa li tibda fis-26 ta' Awwissu 2013.

Wara diskussjoni li fiha ħadu sehem il-membri kollha, il-Kumitat qabel li:

(a) għandu jkun il-Kumitat Permanenti dwar il-Kontijiet Pubbliċi nnifsu li jiddeċiedi kemm jinħtieġu seduti sabiex jiġu ppreżentati l-listi tax-xhieda li se jkunu msejħa biex jidhru quddiem il-Kumitat u jistabbilixxi l-proċedura li se jimxi biha matul id-diskussjoni;

(b) kull min ikun se jittella' bħala xhud ma jkunx jifforma parti mill-Kumitat u li għaldaqstant ikun hemm il-fakultà li l-laqgħa li se ssir nhar it-Tlieta, 13 ta' Awwissu 2013, ma tkunx preseduta mill-Onor.

(c) li kull sostituzzjoni ta' membri trid tiġi notifikata minn qabel lill-iSpeaker jew lill-Iskrivan tal-Kamra;

(c) l-ewwel laqgħa ta' diskussjoni mill-Kumitat Permanenti dwar il-Kontijiet Pubbliċi fuq ir-rapport imsemmi ssir sa mhux aktar tard mis-26 ta' Awwissu 2013; u li

(d) l-laqgħa ta' nhar it-Tlieta, 13 ta' Awwissu 2013, tibda fl-10.30 a.m. u mhux fl-10.00 a.m. kif kien imħabbar qabel.

Mr Speaker informa lill-Kumitat li wara li fl-aħħar laqgħa kienet ġiet diskussa l-proposta li kienet saret mid-Deputat Chairman tal-Public Broadcasting Services Ltd, is-Sur Albert Marshall, dwar it-trasmissjoni tas-seduti parlamentari, huwa kien iltaqa' mal-bord tal-PBS u għaddielu kopja tal-Minuti tal-aħħar laqgħa tal-Kumitat.

F'dik il-laqgħa kien ġie miftiehem li 'l quddiem kellha ssir laqgħa bejn il-bord u l-Whips taż-żewġ gruppi parlamentari sabiex jiġu diskussi possibbiltajiet ta' tisħiħ u titjib ta' dawn it-trasmissjonijiet.

Fis-2.13 p.m. il-Kumitat aġġorna għal data li kellha tiġi komunikata aktar tard.

SKRIVAN TAL-KAMRA

ANĠLU FARRUGIA

Proceedings, agenda, minutes and transcripts of the parliamentary committees docx


KUMITATI TAL-KAMRA TAD-DEPUTATI

KUMITAT PERMANENTI DWAR L-AFFARIJIET BARRANIN U EWROPEJ

AVVIŻ

Laqgħa Nru. 7

Il-Ħamis, 12 ta' Settembru 2013 fis-1:30 pm

L-Onor.

Christopher Fearne, President tal-Kumitat Permanenti dwar l-Affarijiet Barranin u Ewropej, javża li l-Kumitat se jiltaqa' nhar il-Ħamis, 12 ta' Settembru 2013 fis-1:30 pm fil-Kamra tal-Kumitati fil-Palazz il-Belt b'din l-aġenda:-

Diskussjoni mal-Ministru għall-Affarijiet Barranin dwar:-

il-laqgħa informali tal-Kunsill tal-Ministri għall-Affarijiet Barranin (Gymnich) - Vilnius, il-Litwanja, fis-6 u s-7 ta' Settembru 2013;

laqgħa tas-16 ta' Settembru 2013 fi Brussell dwar is-Somalja; u

ir-rapport tal-Kunsill għall-Maltin li jgħixu barra minn Malta għall-perjodu Settembru 2012 u Frar 2013 skont is-sub-artiklu (2) tal-artiklu 7 tal-Att dwar Kunsill għall-Maltin li jgħixu barra minn Malta (Kap. 515).

Konsiderazzjoni ta' proposti leġislattivi fir-rigward tal-osservanza tal-prinċipju tas-sussidjarjetà - l-opinjoni motivata li ntbagħtet lill-Istituzzjonijiet Ewropej fid-29 ta' Lulju 2013 dwar il-proposta leġislattiva KUMM(2013)296 dwar aċċess għas-suq ta' servizzi tal-portjiet u trasparenza finanzjarja tal-portijiet; u

Affarijiet oħra.

ta' Settembru 2013 SKRIVAN TAL-KAMRA

Proceedings, agenda, minutes and transcripts of the parliamentary committees bar


LAQGĦA NRU.

Il-Ħamis, 12 ta' Settembru 2013

Il-Kumitat Permanenti dwar l-Affarijiet Barranin u Ewropej iltaqa' fil-Palazz, il-Belt Valletta, fis-1:45 p.m.

L-Onor.

Christopher Fearne, President tal-Kumitat, ippresieda.

PREŻENTI: Il-Ministru għall-Affarijiet Barranin l-Onor.

Deo Debattista (sostitut tal-Onor.

ASSENTI: L-Onor.

L-Iskrivan tal-Kumitat qal it-talba.

Il-Minuti tal-laqgħa Nru. 6 li saret fl-10 ta' Lulju, 2013 kienu konfermati.

LAQGĦA MAL-MINISTRU GĦALL-AFFARIJIET BARRANIN TAL-GHANA, L-E.T. HANNA SERWAA TETTEH

Il-Ministru għall-Affarijiet Barranin tal-Ghana, l-E.T. Hanna Serwaa Tetteh, li kienet akkumpanjata mill-Kummissarju Għoli għal Malta l-E.T. Kodjo Hodari-Okae, mid-Deputat Direttur għall-Affarijiet Ewropej is-Sur Senalor Yawlui, l-Assistent Personali s-Sinj.

Francisca Twintoh u mill-Kap tal-Kanċellerija s-Sur Emanuel Enos.

Wara introduzzjoni qasira mill-President tal-Kumitat u interventi mill-Membri tal-Kumitat, il-Ministru tal-Affarijiet tal-Ghana, fost affarijiet oħra, għamlet dawn l-istqarrijiet:-

il-Ghana kienet għaddejja minn perjodu ta' stabbiltà politika li kien qed iġib miegħu tkabbir ekonomiku u dan kellu jkun ta' eżempju għall-pajjiżi l-oħra tar-reġjun li l-istabbiltà u l-paċi jagħtu l-frott;

il-Ghana kienet se tċaqlaq l-ambaxxata tagħha mil-Libja għal Malta u dak il-fatt flimkien mat-twaqqif ta' Joint Commission skont il-ftehim li ffirmat mal-Ministru għall-Affarijiet Barranin ta' Malta, għandhom l-għan li jsaħħu r-relazzjonijiet ekonomiċi bejn iż-żewġ pajjiżi, l-aktar fis-settur tas-sevizzi, kif ukoll li jiftħu opportunitajiet ġodda għall-Ghana fl-Unjoni Ewropa, li magħha diġà tagħmel 40% tal-kummerċ tagħha, u għal Malta fil-Punent tal-Afrika; u

l-immigranti li jiġu mill-Ghana mhumiex refuġjati politiċi għax f'pajjiżha hemm stabbiltà politika u l-paċi imma huma immigranti ekonomiċi u awgurat li dawn jonqsu bħala riżultat tat-titjib ekonomiku fil-Ghana u li tkompli l-koperazzjoni li diġà kien hemm fir-ripatrijazzjoni ta' immigranti ekonomiċi.

DISKUSSJONI MAL-MINISTRU GĦALL-AFFARIJIET BARRANIN DWAR:-

Is-Sitwazzjoni fis-Sirja

Il-Ministru għall-Affarijiet Barranin spjega l-pożizzjoni ta' Malta fuq is-sitwazzjoni fis-Sirja fejn għamel referenza partikolari għall-istqarrija li l-ministeru kien ħareġ fil-31 ta' Awwissu 2013 li kienet tgħid hekk:-

B'żieda mal-istqarrija maħruġa fit 28 ta' Awwissu 2013, il-Gvern Malti permezz tal-Ministeru għall-Affarijiet Barranin, jixtieq jiddikjara li filwaqt li fl-imsemmija stqarrija kien intqal "li għalkemm sa issa ma hemm ebda prova mija fil-mija li dawn il-veleni ntużaw mir-reġim ta' Assad, ix-xhieda ċirkostanzjali kollha tipponta f'dik id-direzzjoni", wieħed irid jinnota li l-bieraħ is-Segretarju tal-Istat Amerikan, John Kerry, f'dikjarazzjoni li għamel, ta informazzjoni konvinċenti, meta stqarr li hemm xhieda minn sistema ta' moniteraġġ bis-satellita, li juri li rockets sparati minn postijiet ikkontrollati mir-regime (ta' Assad), deheru jaqgħu fi kwartieri fejn huwa rrapurtat li seħħew attakki bl-armi kimiċi.

Din ix-xhieda tagħmel aktar plawsibbli u aktar kredibbli l-akkuża li r-regime ta' Assad kien dak li wettaq u dak li huwa responsabbli għal dawn l-atti faħxija.

Il-Gvern Malti jikkundanna bla ebda riserva dawk li wettqu dawn l-atti faħxija, u jtenni t-twemmin sod tiegħu li atti atroċi bħal dawn ma jistgħux jibqgħu għaddejjin bla ma ħadd iħallas għal għemilu, u li dawk responsabbli jridu eventwalment jinżammu responsabbli għall-azzjonijiet tagħhom skont il-liġi nternazzjonali.

Il-Gvern Malti jesprimi ir-riservi qawwija tiegħu kontra kull intervent militari ta' ritaljazzjoni kontra r-regime ta' Assad.

Din il-pożizzjoni kontra kull azzjoni militari hija bbażata fuq il-fatt li kull azzjoni militari, żgħira kemm tkun żgħira, f'reġjun daqshekk sensittiv u mifni bi problemi, twassal biex aktar iva milli le tqabbad ir-reġjun kollu, u twassal għal eskalazzjoni ta' ġlied li ħadd ma jkollu aktar kontroll fuqu.

Il-Gvern Malti għal darba oħra jappella lill-Kommunità Internazzjonali, u lill-Kunsill tas-Sigurta tan-Nazzjonijiet Uniti, biex ikunu huma li jwasslu lejn soluzzjonijiet diplomatiċi, u biex tissejjaħ mill-aktar fis il-konferenza magħrufa bħala Geneva II.

Wara kien hemm diskuzzjoni.

Il-laqgħa Informali tal-Kunsill tal-Ministri għall-Affarijiet Barranin (Gymnich) - Vilnius, Litwanja, fis-6 u s-7 ta' Settembru 2013

Rigward din il-laqgħa l-Ministru għall-Affarijiet Barranin aċċenna l-aktar fuq is-sitwazzjoni fis-Sirja u nforma lill-Kumitat li waqt din il-laqgħa saret diskussjoni u kien hemm qbil ġenerali dwar il-joint statement fuq is-Sirja li ħareġ mil-laqgħa tal-G20 f'St Petersburg fir-Russja.

Il-Ministru ddikjara li Malta ma kellha ebda diffikultà li taqbel din l-istqarrija li kienet tgħid hekk:-

Il-Ministru għall-Affarijiet Barranin stqarr li s-sitwazzjoni fis-Sirja kienet qegħda tiżviluppa kontinwament filwaqt li saħaq fuq ir-rwol ċentrali li l-Kunsill tas-Sigurtà tan-Nazzjonijiet Uniti kellu f'din il-kwestjoni kemm billi jinvestiga u kemm fl-azzjonijet li setgħu jittieħdu.

Wara kien hemm diskussjoni.

Laqgħa tas-16 ta' Settembru 2013 fi Brussell dwar is-Somalja bl-isem ta' 'A New Deal for Somalia'

Il-Ministru għall-Affarijiet Barranin fakkar li s-sitwazzjoni fis-Somalja, li għal ħafna snin kienet meqjusa bħala stat fallut, kienet ta' ċerta importanza għal Malta għax minn hemm kienu ġejjin kważi terz tal-immigranti rregolari kif ukoll minħabba l-piraterija barra mill-kosta tagħha fuq vapuri merkantili.

Huwa spjega li din il-konferenza kellha dawn l-għanijiet prinċipali:-

li s-Somalja tingħata l-assistenza biex tkompli bil-proċess demokratiku anke permezz ta' għajunua fit-twaqqif tal-istituzzjonijiet;

li jitjiebu l-kontroll fuq il-fruntieri u s-sigurtà fl-ibħra tas-Somalja; u

li jsiru wegħdiet ta' għajnuna finanzjarja għall-bini mill-ġdid tas-Somalja, ħaġa li diġà bdiet, u fejn Malta diġà qablet li tagħti €50,000 fis-sena.

Wara kien hemm diskussjoni.

Il-Ministru għall-Affarijiet Barranin għadda għall-informazzjoni tal-Kumitat dawn id-dokumenti:-

Dok 37 Kopja tal-memorandum of understanding iffirmat fl-24 ta' Lulju 2013 minn rappreżentanti tal-Ministeru għad-Difiża tal-Olanda u tal-Ministeru tal-Intern u s-Sigurtà Nazzjonali ta' Malta dwar is-sehem ta' Maltin fl-operazzjoni militari magħrufa bħala European Union Naval Force Somalia Operation ATALANTA skont ir-riżoluzzjonijiet 1814, 1816, 1838, 1846 u 1851 adottati fl-2008 mill-Kunsill tas-Sigurtà tan-Nazzjonijiet Uniti; u

Dok 38 Tagħrif dwar uffiċċjali Maltin li kienu qegħdin iservu f'missjonijiet taħt il-Common Security and Defence Policy.

Ir-rapport tal-Kunsill għall-Maltin li Jgħixu Barra minn Malta għall-perjodu Settembru 2012 u Frar 2013 skont is-sub-artiklu (2) tal-artiklu 7 tal-Att dwar Kunsill għall-Maltin li Jgħixu Barra minn Malta (kap.

Il-Kumitat kellu għall-konsiderazzjoni tiegħu dawn id-dokumenti:-

Dok 39 Ir-rapport intitolat 'Bidu Ġdid' tal-Ewwel Laqgħa tal-Kunsill għall-Maltin li Jgħixu barra minn Malta li saret f'Malta f'Settembru 2012; u

Dok 40 Rapport ippreparat minn Dr Gejtu Pace u approvat mill-Kunsill bħala estensjoni tar-rapport intitolat 'Bidu Ġdid'.

Skont l-Artiklu 7 (2) tal-Att dwar il-Kunsill għall-Maltin li Jgħixu Barra minn Malta (Kap. 515), il-Kumitat Permanenti dwar l-Affarijiet Barranin u Ewropej:-

ikkonsidra r-rapport tal-ewwel laqgħa ta' dan il-Kunsill li saret f'Malta f'Settembru 2012 intitolat 'Bidu Ġdid' kif ukoll rapport addizjonali tal-istess Kunsill li jkopri l-perjodu Settembru 2012 u Frar 2013 li għandhom jittieħdu bħala rapport wieħed;

sema' dak li kellhom xi jgħidu l-Kap tad-Direttorat responsabbli għall-Maltin li jgħixu barra minn Malta Dr Ray Xerri, is-Segretarja tal-Kunsill is-Sinj.

Maria Calleja, u l-Membri tal-Kunsill s-Sinj.

Rosalie Rivett u Fr Alfred Vella li kienu preżenti għal din il-laqgħa tal-Kumitat;

innota l-punti mqajma fir-rapport tal-Kunsill għall-Maltin li tgħix barra minn Malta, fosthom, it-tagħlim tal-Malti, l-ismijiet fuq il-passaporti, il-ħruġ ta' passaporti biometriċi u l-karta tal-identità, il-pensjonijiet, iċ-ċittadinanza, il-liġijiet dwar proprjetà u suċċessjoni, il-Healthcard tal-Ewropa u d-dritt għall-vot għall-Maltin li jgħixu barra minn Malta; u

iddiskuta r-rakkomandazzjonijiet li ħarġu minn dan ir-rapport, jiġifieri, li:-

għandu jkun hemm Direttorat responsabbli għall-Maltin li jgħixu barra minn Malta;

għandu jkun hemm sit elettroniku li jkollu kemm informazzjoni ta' interess ġenerali għall-Maltin li jgħixu barra, bħal, liġijiet dwar ċittadinanza u servizzi soċjali u proċeduri amministrattivi u kemm parti aċċessibbli biss għall-Membri tal-Kunsill biex jikkomunikaw bejniethom u biex jaqsmu u jipproponu l-opinjonijiet u l-ideat tagħhom;

l-Att XX 2011, li permezz tiegħu twaqqaf il-Kunsill, jintbagħat lid-dipartimenti kollha tal-Gvern biex dawn jikkonsultaw u jitolbu l-pariri tal-Maltin li jgħixu barra meta jkun qed isir xi abbozz ta' liġi li jolqothom direttatment jew indirettament;

l-ambaxxati għandhom jipprovdu informazzjoni lil dawk il-Maltin tat-tieni u t-tielet ġenerazzjoni li huma interessati li jakkwistaw iċ-ċittadinanza Maltija;

isir reġistru ta' organizzazzjonijiet mhux governattivi mwaqqfa barra minn Malta involuti fil-promozzjoni u l-ħarsien tal-interessi tal-Maltin li jgħixu barra u reġistru ieħor ta' Maltin li jgħixu barra li ddistingwew ruħhom;

jitwaqqfu gruppi reġjonali fid-diversi pajjiżi b'istatut għalihom appovat mill-Kunsill;

minn sena għall-oħra jsir dokument bi proposti li jiġi approvat u ċirkolat ma' kulħadd fejn il-membri kollha jagħtu feedback, liema dokument jibqa' jiġi aġġornat biex iwassal għall-Konvenzjoni għall-Maltin ta' Barra li għandha ssir kull ħames snin;

jiġu pprovduti mobile units fil-konsolati u ambaxxati Maltin ħalli ċ-ċittadini Maltin ikunu moqdija aħjar fil-ħruġ ta' passaporti biometriċi;

fir-rigward tat-twaqqif tal-Istitut Kulturali Malti kienu qegħdin jiġu diskussi diversi emendi għall-abbozz ta' avviż legali propost;

tiġi mistħarrġa l-possibilità ta' użu ta' fondi Ewropej għal proġetti li jistgħu jsiru fil-komunitajiet Maltin li jinsabu barra minn Malta u l-possibilità ta' parteċipazzjoni fis-Sena taċ-Ċittadinanza Ewropea 2013; u

li għax-xogħol tal-Kunsill bejn laqgħa u oħra temporanjament isir użu minn uffiċċju fil-binja tal-Ministeru tal-Affarijiet Barranin sakemm isiru arranġamenti fuq bażi aktar permanenti;

(e) innota wkoll dawn ir-rimarki tal-Ministru għall-Affarijiet Barranin, li huwa ex-officio chairman ta' dan il-Kunsill:-

id-direttorat fl-fatt ġie mwaqqaf;

għal-laqgħat tiegħu il-Kunsill se jingħata l-faċilitajiet fil-Ministeru għall-Affarijiet Baranin, e.g. il-'Pardo Hall';

inxtraw numru ta' mobile units biex jinħarġu l-passaporti biometriċi u qed isir it-taħriġ għal min se jkun qiegħed iħaddimhom kif ukoll studju dwar l-aħjar użu tagħhom biex jinqdew il-ħtiġijiet tal-Maltin li jgħixu barra;

minflok espert legali f'kull ambaxxata/konsulat qed tiġi mistħarrġa l-proposta li jkun hemm post ċentrali, e.g. fil-Ministeru għall-Affarijiet Barranin, biex jagħti pariri legali lill-Komunità Maltija li tgħix barra minn Malta; u

hemm il-ħsieb li flimkien mal-ministeru responsabbli mill-kultura jitwaqqaf Istitut Kulturali Malti wieħed sabiex jippromwovi l-kultura Maltija barra minn Malta u għal dan il-għan jista' jkun hemm il-ħtieġa li jiġi emendat l-Att XX tal-2011 u dan filwaqt li ċ-ċentri kulturali ezistenti fil-komunitajiet Maltin li jgħixu barra jibqgħu jiġu sostnuti.

Il-Kumitat, konxju li dan il-Kunsill kien ilu mwaqqaf biss ftit xhur, fehem li l-Kunsill kien għadu fil-bidu tal-ħidma tiegħu fuq kwestjonijiet li wħud minnhom jistgħu jiġu ttrattati f'ċertu tul ta' żmien filwaqt li oħrajn kienu aktar kumplessi u jieħdu aktar żmien u allura ħafna mir-rakkomandazzjojijiet għandhom jitqiesu bħala work in progress.

Il-Kumitat qabel li fir-rigward ta' dan l-ewwel rapport, il-President tal-Kumitat jirrapporta lill-Kamra fejn jirrakkomanda li l-ministeri konċernati għandhom jikkonsidraw attivament ir-rakkomandazzjonijiet imressqa minn dan il-Kunsill bil-għan li jittieħdu l-miżuri meħtieġa ħalli jittaffew jew saħansitra jingħelbu d-diffikultajiet, jiġu mħarsa d-drittijiet u tiġi msaħħa l-identità tal-Maltin li tgħix barra minn Malta.

KONSIDERAZZJONI TA' PROPOSTI LEĠISLATTIVI FIR-RIGWARD TAL-OSSERVANZA TAL-PRINĊIPJU TAS-SUSSIDJARJETÀ:-

Proposta għal Regolament tal-Parlament Ewropew u tal-Kunsill li jistabbilixxi qafas fuq aċċess għas-suq għas-servizzi portwarji u t-trasparenza finanzjarja tal-portijiet (KUMM(2013)296)

Il-President tal-Kumitat ippreżenta formalment l-opinjoni motivata li kienet intbagħtet lill-Istituzzjonijiet Ewropej fid-29 ta' Lulju 2013 dwar il-proposta leġislattiva KUMM(2013)296 dwar aċċess għas-suq ta' servizzi tal-portjiet u trasparenza finanzjarja tal-portijiet u dan wara li kienet saret id-diskussjoni dovuta fil-Grupp ta' Ħimda I u wara li r-rakkomandazzjoni kienet ġiet għall-attenzjoni u għall-approvazzjoni ta' dan il-Kumitat u tal-Kumitat għax-Xogħol tal-Kamra permezz tas-silent procedure.

Dok 41 Opinjoni motivata li kienet intbagħtet lill-Istituzzjonijiet Ewropej fid-29 ta' Lulju 2013 dwar il-proposta leġislattiva KUMM(2013)296 dwar aċċess għas-suq ta' servizzi tal-portjiet u trasparenza finanzjarja tal-portijiet.

Proposta għal Regolament tal-Parlament Ewropew u tal-Kunsill biex temenda ir-Regolament(KE) Nru 216/2008 fil-qasam tal-ajrudromi, tal-ġestjoni tat-traffiku tal-ajru u tas-servizzi tan-navigazzjoni tal-ajru (KUMM (2013) 409) u

Proposta għal Regolament tal-Parlament Ewropew u tal-Kunsill dwar l-implimentazzjoni tal-ajru uniku ewropew (riformulazzjoni) (KUMM (2013) 410)

Fir-rigward ta' dawn iż-żewġ proposti, il-Kumitat ikkonsidra dawn id-dokumenti:-

Dok 42 u 43 Il-memoranda imħejjija mill-Ministeru għat-Trasport u l-Infrastruttura dwar

il-pożizzjoni tal-Gvern fuq il-proposti KUMM(2013)409 u 410; u

Dok 44 u 45 Abbozz ta' opinjonijiet motivati fuq il-proposti KUMM(2013)409 u 410.

Wara diskussjoni, il-Kumitat qabel unanimament li jadotta l-abbozz ta' opinjoni motivata fir-rigward ta' dawn iż-żewġ proposti leġislattivi u għaldaqstant awtorizza lill-President tal-Kumitat sabiex jikkomunika lill-iSpeaker ir-rakkomandazzjoni li dawn iż-żewġ opinjonijiet motivati għandhom jintbagħtu lill-Istituzzjonijiet tal-Unjoni Ewropea.

16–il Rapport imħejjija mir-research analyst dwar jekk daqstant proposti leġislattivi jikkonfomawx mal-prinċipju tas-sussidjarjetà

Il-Kumitat, filwaqt li mir-rapporti nnota li prima facie l-ebda waħda mill-proposti li ġejjin ma kienet tikser il-prinċipju tas-sussidjarjetà, ippropona li dawn jiġu eżaminati f'aktar dettal mill-Grupp ta' Ħidma I:-

Fit-3:47 pm il-Kumitat aġġorna għal data u b'aġenda li kellhom jiġu komunikati aktar tard.

SKRIVAN TAL-KUMITAT

PRESIDENT TAL-KUMITAT


KUMITAT PERMANENTI DWAR IX-XOGĦOL TAL-KAMRA

Laqgħa Nru 8

Il-Ġimgħa, 20 ta' Settembru, 2013

Stampat fl-Uffiċċju tal-Iskrivan

Prezz €2.50

Laqgħa Nru 8

Il-Ġimgħa, 20 ta' Settembru, 2013

Il-Kumitat iltaqa' fil-Palazz, il-Belt Valletta, fis-2.44 p.m.

Il-Minuti tal-Laqgħa Nru 7 li saret fid-9 ta' Awwissu 2013, ġew ikkonfermati.

XOGĦOL TAL-KAMRA

MR SPEAKER (Onor. Anġlu Farrugia):

L-Onor.

CARMELO ABELA: Mr Speaker, kif inti u l-kollegi tagħna tafu, il-Parlament aġġorna għat-30 ta' Settembru u allura fit-30 ta' Settembru se jkollna l-ewwel seduta wara l-waqfa tas-sajf.

Il-ħsieb tan-naħa tal-Gvern huwa li nibdew bl-Abbozz ta' Liġi li jemenda l-Att dwar il-Bank Ċentrali, li diġà sar l-Ewwel Qari tiegħu.

Infurmat li l-liġi suppost se tiġi ppubblikata fil-Gazzetta tal-Gvern tal-lum.

Naturalment aħna konxji mis-sebat ijiem, jiġifieri nserraħ ras l-Oppożizzjoni li se nirrispettaw is-sebat ijiem jekk ma jkunx ippubblikat illum.

Li naf ukoll hu li ftit tax-xhur ilu l-Ministru tal-Finanzi kien tkellem ukoll max-shadow minister dwar il-finanzi min-naħa tal-Oppożizzjoni, fejn – naf għax qed jitkellmu bejniethom – spjegalu l-kontenut; però minkejja kollox is-sebat ijiem mill-pubblikazzjoni għad-diskussjoni fil-Parlament se jinżammu.

MR SPEAKER: Se jiġu ppubblikati mill-Bank Ċentrali ....

CARMELO ABELA: Imma jiena staqsejt u infurmat li kellu jiġi ppubblikat illum.

Għadni ma vverifikajtx jekk illum ġiex ippubblikat jew le, però in any case is-sebat ijiem iridu jiġu rispettati, u hekk se jiġri.

Apparti li kien hemm briefing mal-Ministru, imma dak ma jgħoddx.

Huwa importanti li sar il-briefing bejn il-Ministru tal-Finanzi u x-shadow tiegħu, imma huwa importanti wkoll li jkun ippubblikat u rispettati s-sebat ijiem.

Il-liġijiet li se nsemmi huma liġijiet li l-Gvern jixtieq li jiġu diskussi fil-perijodu mit-30 ta' Settembru sa qabel nidħlu fil-jiem tal-baġit.

U allura għandna l-Att dwar il-Bank Ċentrali u tal-unjonijiet ċivili, li għalkemm sar l-Ewwel Qari ta' din tal-aħħar tagħha għadha ma ġietx ippubblikata.

MR SPEAKER: Sar ukoll l-Ewwel Qari tal-Bank Ċentrali?

CARMELO ABELA: Le, l-Ewwel Qari ma sarx lanqas.

MR SPEAKER: Mela tal-unjoniet ċivili ma sarx.

Għad irid isir l-Ewwel Qari.

CARMELO ABELA: Għandna l-abbozz dwar il-liġi tas-saħħa li diġà beda d-diskussjoni fuqu.

MR SPEAKER: Il-Mozzjoni Nru 32.

U hemm liġi oħra tal-VAT – li hija pjuttost teknika – li tagħti diskrezzjoni lill-Kummissarju tal-VAT biex ikun jista' jemenda l-liġi tal-VAT mingħajr ma noqogħdu kull darba niġu … Hemm speċifikat x'inhuma, jiġifieri mhux qed nispjega l-kontenut bl-eżatt.

Però dawn huma l-erba' liġijiet li bħala Gvern nixtiequ li ngħaddu qabel ma nidħlu fid-dibattitu tal-baġit.

Hemm żewġ liġijiet oħra li għalkemm għadhom ftit lura nittama li wkoll jidħlu fl-aġenda parlamentari jekk inlaħħqu – però at this point għadu kmieni – imma tajjeb li l-Kumitat ikun jaf li jista' jkun hemm żewġ liġijiet oħra li għadhom lanqas għaddew mill-Kabinett imma jista' jkunu ta' prijorità.

Hemm ukoll diskussjoni fuq ir-rapport fuq il-qasam tal-ġustizzja, allura jiddependi naturalment minn meta l-kummissjoni indipendenti li nħatret tippubblika r-rapport finali tagħha.

Jekk jilħaq isir dak, allura ssir diskussjoni fuq dan ir-rapport, imbagħad wieħed jitkellem f'aktar dettall.

Jien qed ngħid li d-diskussjoni tista' ssir ukoll qabel nidħlu għall-baġit.

Barra minn hekk, nafu li għandna private members' motion ippreżentata mill-Oppożizzjoni li hija Emenda Nru 1 tal-Kostituzzjoni ta' Malta.

Il-ħsieb huwa li wara li tgħaddi l-liġi tal-unjoniet ċivili mmorru għad-diskussjoni fuq l-emenda kostituzzjonali.

MR SPEAKER: L-Onor.

DAVID AGIUS: Jiena nixtieq niġbed l-attenzjoni li kellna ftehim bejn il-Gvern u l-Oppożizzjoni, bejn il-Prim Ministru u l-Kap tal-Oppożizzjoni, li l-Ewwel Qari tal-Abbozz ta' Liġi msejjaħ l-Att tal-2013 li jemenda l-Kostituzzjoni jiġi fuq nett tal-aġenda malli nibdew.

Din mhux qed naraha – mhux qiegħda hemmhekk.

(Interruzzjoni) Imma m'għidtilniex biha!

Inti semmejt xi tmien affarijiet, imma jekk se nimxu skont l-ordni: tal-Bank Ċentrali, tal-unjonijiet ċivili, tal-liġi tas-saħħa, tal-VAT u ħafna affarijiet, mela spjegali ....

CARMELO ABELA: Wara tal-unjonijiet ċivili se tkun diskussa ....

DAVID AGIUS: Ma kienx hekk il-ftehim.

Il-ftehim kien li kif nidħlu mill-vaganzi tas-sajf, l-ewwel item fuq l-aġenda, jekk mhux l-ewwel, it-tieni, top priority tkun l-emenda għall-Kostituzzjoni u aħna aċċettajna li ma nagħmluhiex qabel jagħlaq għas-sajf u ftehimna li nagħmluha kif nibdew wara r-recess.

Mhux qed ngħid li tkun l-ewwel item, imma hemm il-ftehim bejn il-Gvern u l-Oppożizzjoni li jkun l-ewwel jew it-tieni.

Qed ngħidu din il-liġi l-ewwel tgħaddi mingħajr lanqas biss għadna rajnieha, imbagħad min jaf meta se tiġi ppubblikata, imbagħad irridu naraw x'inhi; jiġifieri naħseb irridu nirrispettaw dak li kien hemm miftiehem.

MR SPEAKER: L-Onor.

MARIO DE MARCO: Filwaqt li nifhem li l-Gvern jista' ovvjament jagħti sens u prijorità lill-liġijiet tiegħu, wieħed għandu jirrispetta d-diskussjonijiet li jkunu saru bejn il-Gvern u l-Oppożizzjoni.

U filwaqt li nifhem ukoll l-importanza li jkun hemm il-liġi dwar l-unjonijiet ċivili, ma naħsibx li qed ngħidu li għandha tistenna, però ovvjament l-għażla bejn abbozz ta' liġi li huwa ppubblikat u abbozz ta' liġi li għadu mhux ippubblikat u lanqas mgħoddi mill-Kabinett … naħseb li biex inkunu prattiċi m'hemm xejn ħażin li … (Interruzzjonijiet) Għaddiet il-liġi dwar l-unjonijiet ċivili?

Però għadha mhux ippubblikata.

DAVID AGIUS: Imma aħna bħala Oppożizzjoni għad m'għandniex kopja tagħha.

MARIO DE MARCO: Skużani, ma fhimtx sewwa.

Però, to be fair, m'iniex neċessarjament qed nara r-rabta bejn l-emenda tal-Kostituzzjoni li qed tiġi proposta minna u l-liġi dwar l-unjoniijiet ċivili, fis-sens li ma narax għaliex waħda trid tistenna l-oħra; mhumiex marbutin waħda mal-oħra.

L-appell tagħna bħala Oppożizzjoni lill-Gvern huwa li ovvjament qabel xejn nirrispettaw id-diskussjonijiet li kienu saru bejn il-kapijiet rispettivi tal-partiti tagħna, jiġifieri bejn il-Prim Ministru u l-Kap tal-Oppożizzjoni.

It-tieni nett, nistgħux nagħtu iktar prijorità lill-emenda tal-Kostituzzjoni kif kien miftiehem li jsir, ladarba diġà hija ppubblikata u jidher li hemm ftehim ukoll bejn iż-żewġ naħat tal-Kamra dwarha.

MR SPEAKER: L-Onor.

CARMELO ABELA: Mr Speaker, nifhem il-kummenti tal-Oppożizzjoni.

Nikkonferma li m'hemmx rabta bejn il-liġi tal-unjonijiet ċivili u l-emenda li qed tipproponi l-Onor.

Buttigieg, jiġifieri mhux qegħdin f'din l-ordni minħabba li hemm rabta bejn is-suġġetti.

Però, bħala prijorità tal-Gvern nixtiequ li jkollna .… Jien semmejt il-lista kollha, forsi għalhekk ftehimt li waqgħet lura din.

Però wara tal-Bank Ċentrali u tal-unjonijiet ċivili se niddiskutu l-emenda tal-Kostituzzjoni, jiġifieri qed ngħidu li tkun it-tielet.

DAVID AGIUS: Onor. Abela, anke fit-30 aħna se nibdew niddiskutu l-abbozz dwar il-Bank Ċentrali li sal-lum għadna lanqas għandna f'idejna kopja; dan ifisser kważi inqas minn seba' ġimgħat.

Tal-unjonijiet ċivili lanqas biss qiegħda f'idejna u għandna liġi li qiegħda f'idejna li kien hemm ftehim li ssir fl-ewwel ġimgħa jew fl-ewwel ġranet tal-Parlament u mhux qed ningħataw il-konferma li għall-inqas fl-ewwel ġimgħa.....

MR SPEAKER: Ejja nimxu mis-seduta li se nibdew biha, tat-30 ta' Settembru.

DAVID AGIUS: Lanqas nista' nikkonfermalek tat-30 għax jekk llum ma jkunx ippubblikat l-abbozz dwar il-Bank Ċentrali mill-Ministeru tal-Finanzi, ikollna problema.

MR SPEAKER: Hekk hu.

DAVID AGIUS: U meta għandna liġijiet oħra bħalma hi l-private members' motion ....

MR SPEAKER: Hawnhekk tiġi d-domanda li qed jagħmel l-Onor.

Jekk għal xi raġuni ma ssirx il-pubblikazzjoni, fit-30 biex se nibdew?

CARMELO ABELA: Fil-każ nibdew b'tas-saħħa għax dik ...

MR SPEAKER: Ħalli niddikjarawha.

DAVID AGIUS: Se nerġgħu nitfgħu liġi oħra qabel l-emenda kostituzzjonali u issa ser tiġi r-raba' item.

DAVID AGIUS: Mela nagħtu konferma lil dan il-Kumitat dwar ix-Xogħol tal-Kamra li fl-ewwel ġimgħa, jiġri x'jiġri, l-emenda kostituzzjonali tiġi diskussa.

CARMELO ABELA: Le, ma nistax nagħtiha dik.

DAVID AGIUS: Mela allura qed inkissru l-ftehim li kien hemm bejn il-Gvern u l-Oppożizzjoni.

CARMELO ABELA: M'aħniex inkissru l-ebda ftehim.

DAVID AGIUS: Għednieh fil-Kumitat dwar ix-Xogħol tal-Kamra ukoll li fl-ewwel ġranet, fl-ewwel seduti parlamentari, ikollna l-emenda kostituzzjonali tal-Oppożizzjoni.

MR SPEAKER: Ħalli naraw il-Minuti tal-aħħar Kumitat dwar ix-Xogħol tal-Kamra.

CARMELO ABELA: Aħna qegħdin ngħidu li din se tkun diskussa fl-ewwel seduti wara l-waqfa tas-sajf, jiġifieri qed ngħidu l-istess ħaġa.

Inti qed tgħidli se tkun diskussa fl-ewwel ġimgħa.

Aħna qed ngħidu fl-ewwel seduti.

Jiena qiegħed nara li fl-ewwel ġimagħtejn wara li nibdew se tkun diskussa, jiġifieri mhux qed inħoss li dawn se ndumu wisq fuqhom.

Minflok ngħidu li se tibda fit-tielet seduta, se tibda fir-raba' jew fil-ħames seduta wara l-waqfa tas-sajf.

Mhux qed nara li hemm xi differenza bejn iż-żewġ naħat.

Fl-ordni li semmejthom jiena hija t-tielet waħda.

MR SPEAKER: Għall-korrettezza ta' dak li ntqal, għax l-Onor.

David Agius ovvjament għamel referenza għal dak il-ftehim, u jien għall-korrettezza se mmur għall-Minuti.

Fil-Minuti ta' waħda mill-aħħar laqgħat tal-Kumitat dwar ix-Xogħol tal-Kamra hemm miktub hekk:

"Dwar l-Abbozz ta' Liġi msejjaħ "Att tal-2013 li jemenda l-Kostituzzjoni ta' Malta, Emenda Nru 1", il-ħsieb tal-Gvern kien li din tiġi diskussa meta l-Parlament jerġa' jiltaqa' wara r-recess tas-sajf."

Proprjament għadna se nibdew ir-recess tas-sajf.

L-importanti hu li jkun hawn il-ftehim mill-iktar fis possibbli, mhux tiġi b'xi mod mtawla; jekk mhux fl-ewwel ġimgħa, mit-tieni ġimgħa jkun hemm dan l-abbozz.

Biex inkunu qegħdin ċari, ma kien hemm l-ebda target date, però kien hemm il-ftehim li jkun wara r-recess.

CARMELO ABELA: Il-ftehim ikun li waħda minn tal-bidu wara r-recess tas-sajf; u hija waħda minn tal-bidu.

MR SPEAKER: Ejja niftiehmu kif se naħdmu fl-ewwel ġimgħa tat-30 ta' Settembru, id-data meta se nibdew.

CARMELO ABELA: Il-ħsieb huwa li nibdew b'tal-Bank Ċentrali, il-proviso hu li tkun ippubblikata u jkun hemm is-sebat ijiem – naturalment dejjem – u wara titla' tal-unjonijiet ċivili, u warajha l-emenda kostituzzjonali.

MR SPEAKER: Qegħdin f'din l-ordni.

CARMELO ABELA: Dan dejjem subject li jkun hemm is-sebat ijiem u tkun ippubblikata.

MR SPEAKER: Se nagħmel domanda bil-permess tal-Membri kollha.

L-emenda kostituzzjonali titla' mill-ewwel għad-diskussjoni jekk l-oħrajn ma jkunux għadhom ippubblikati?

CARMELO ABELA: Jekk tal-Bank Ċentrali u tal-unjonijiet ċivili ma jkunux ippubblikati, nibdew b'tas-saħħa, imbagħad ikolli nagħti feedback lura lill-Kumitat jew inkella lill-Oppożizzjoni fuq dan il-punt.

Ma nistax nagħti risposta issa, imma nżommha in konsiderazzjoni.

MR SPEAKER: Onor. Abela, ejja nkunu ċari.

Jiġifieri aħna qegħdin ngħidu li se nibdew b'tal-Bank Ċentrali, ....

CARMELO ABELA: … tal-unjonijiet ċivili u l-emenda kostituzzjonali.

MR SPEAKER: Se tiġi rreġistrata illi qiegħed hekk il-ftehim.

L-Onor.

MARIO DE MARCO: Jiġifieri l-importanti hu li jiġi rreġistrat.

Tas-saħħa jew tal-Bank Ċentrali, tal-unjonijiet ċivili u l-emenda kostituzzjonali; mela qed naqblu.

Jekk tal-Bank Ċentrali ma jiġix ippubblikat, se jkollna tas-saħħa, li mbagħad ifisser li jkollna tas-saħħa, tal-Bank Ċentrali, tal-unjonijiet ċivili u l-emenda kostituzzjonali?

CARMELO ABELA: Le, fil-każ immorru għal tal-unjonijiet ċivili u għall-emenda kostituzzjonali.

MARIO DE MARCO: Imbagħad se mai tal-Bank Ċentrali jiġi wara l-emenda kostituzzjonali.

Dan li xtaqt ngħid.

MR SPEAKER: Mela l-ftehim huwa ċar.

Għandkom idea kemm se nieħdu seduti?

Inti ma tistax tgħid għax m'għandekx il-pubblikazzjoni.

CARMELO ABELA: Jekk il-Kumitat jagħtina l-permess, jien u l-Whip tal-Oppożizzjoni nikkomunikaw flimkien dwar in-numru ta' kelliema biex wieħed jara ftit kemm hemm bżonn seduti fuq tal-Bank Ċentrali, fuq tal-unjonijiet ċivili, eċċ.

MR SPEAKER; U l-istess fuq l-emenda kostituzzjonali.

DAVID AGIUS: Minbarra dik, in-naħa tal-Oppożizzjoni għandna private members' motion oħra, Nru 61, li nixtieq ukoll indikazzjoni jekk hemmx xi data partikolari għaliha fil-ħsieb tal-Gvern.

CARMELO ABELA: S'issa għad m'hemmx dati partikolari għal dan.

Naf li din ilha hemmhekk.

DAVID AGIUS: Nistgħu għall-inqas ngħidu li qabel il-baġit tiġi diskussa wkoll mal-oħrajn?

CARMELO ABELA: Jiddispjaċini, ma nistax ngħidlek.

MR SPEAKER: Tista' tivverifika ftit?

CARMELO ABELA: S'issa m'hemmx data u konxji minnha, imma m'hemmx data speċifika għall-private members' motion tal-Onor.

DAVID AGIUS: Aħna min-naħa tal-Oppożizzjoni nixtiequ li fil-laqgħa tal-Kumitat dwar ix-Xogħol tal-Kamra li jmiss, jew barra mill-Kumitat, .....

MR SPEAKER; Illum l-Onor.

Carmelo Abela mhux f'pożizzjoni li jgħid ....

CARMELO ABELA: B'dak li l-Gvern jixtieq qabel nidħlu fil-jiem tal-baġit, b'mod realistiku ma jidhirx li nistgħu niddiskutuha qabel il-baġit, jista' jkun li forsi niddiskutuha at a later stage, imma ma naħsibx li qabel il-baġit.

MR SPEAKER; Qabel tagħmel dan l-istatement, jista' wieħed jiddiskutiha?

Forsi hawn il-possibbiltà li din ...

L-Onor.

MARIO DE MARCO: Billi qed issir referenza kostanti għall-baġit, għalkemm forsi huwa ftit kmieni, hemm indikazzjoni f'dan l-istadju ta' meta huwa mbassar li jiġi ppreżentat il-baġit?

MR SPEAKER; L-Onor.

CARMELO ABELA: Kif qal l-Onor. de Marco, għadu ftit kmieni, però ma jidhirx li se jiġi ppreżentat f'Ottubru, jiġifieri probabilment ikun f'Novembru.

DAVID AGIUS: Aħna bħala Oppożizzjoni dejjem nistgħu nitolbu li private members' motion tmur fil-ġurnata tal-Oppożizzjoni.

Jiġifieri m'hemmx għalfejn noqogħdu nistennew il-baġit sakemm mozzjoni tal-Oppożizzjoni tiġi diskussa, għax għandna ġranet apposta għan-naħa tal-Oppożizzjoni.

MR SPEAKER: Onor. Agius, il-proċedura qiegħda hemm.

DAVID AGIUS: Kollox sew, imma qegħdin fil-Kumitat dwar ix-Xogħol tal-Kamra u jekk nistgħu naslu li nagħmluha bi qbil.

DAVID AGIUS: Jiena nixtieq li min-naħa tal-Gvern sa laqgħa oħra tal-Kumitat dwar ix-Xogħol tal-Kamra jkollna għall-inqas indikazzjoni ta' data meta dan il-Kumitat ikun jista' jkun ċert li l-private members' motion se tiġi diskussa.

MR SPEAKER: Se jieħu nota tagħha u sal-laqgħa li jmiss forsi jkun jista' jinforma lill-Kumitat dwar dan.

CARMELO ABELA: Bħala programm ta' xogħol huwa dak.

MR SPEAKER: Hemm xi ħaġa oħra xi trid tgħid fuq ix-xogħol?

CARMELO ABELA: As such, jekk nista' nagħmilha issa, xtaqt li kif konna diġà tlabna forsi b'mod informali – imma forsi nifformalizzaw ftit hawnhekk – huwa dwar il-ħin tas-seduti jekk ma jimpurtax.

Qabel ma nkomplu Onor. David Agius u Onor. Mario de Marco rigward ix-xogħol tal-Kamra kif ippreżentat mill-Gvern u dwar dak li ftehimna?

DAVID AGIUS: Nota żgħira kemm nikkonfermaw l-aġġornament.

MR SPEAKER: Mela le, niċċekjalek issa stess qabel tkompli, ħalli nikklerjawha din.

DAVID AGIUS: Sa fejn niftakar jien, l-aħħar aġġornament kien tal-Gvern.

CARMELO ABELA: Mingħalija tal-Oppożizzjoni kien.

(Interruzzjonijiet) L-aġġornament għat-30 ta' Settembru qiegħed għan-naħa tal-Gvern.

Mela nista' nagħlaq fuq ix-xogħol tal-Kamra?

L-Onor.

CARMELO ABELA: Konna diġà tkellimna ftit fuq il-proposta jew xewqa li jkun hemm qbil bejn iż-żewġ naħat tal-Kamra li seduta fil-ġimgħa bejn Settembru u Diċembru nibdewha fil-5.00 p.m. u nispiċċawha

fit-8.30 p.m., naturalment bħala prova.

Nafu li kien hemm diskussjonijiet għaddejjin fil-gruppi rispettivi fuq l-issue tal-ħinijiet, eċċ. Din mhix kwestjoni ta' Gvern u Oppożizzjoni, hija kwestjoni ta' Membri Parlamentari.

U allura bħala suġġeriment xtaqna li l-Oppożizzjoni tindikalna ġurnata, seduta fil-ġimgħa, li fiha minn issa sa Diċembru – sakemm forsi nieqfu għall-vaganzi tal-Milied – bi prova, seduta minnhom tibda fil-5.00 p.m. u tispiċċa fit-8.30 p.m., jiġifieri mill-5.00 p.m. sal-5.30 p.m. isiru l-mistoqsijiet parlamentari, imbagħad ikollna l-aġenda, imbagħad mit-8.00 p.m. sat-8.30 p.m. ikun hemm l-aġġornament.

MR SPEAKER: Nersqu siegħa.

CARMELO ABELA: L-istess, però nersqu siegħa.

Forsi jekk f'xi mument ieħor l-Oppożizzjoni tkun f'pożizzjoni li tikkomunika dan, minn tliet seduti fil-ġimgħa tnejn ikunu normali fis-6.00 p.m. u waħda tkun fil-5.00 p.m. biex wieħed jara ftit l-andament.

MR SPEAKER: Dak il-punt diġà ġie mqajjem waqt diskussjoni li saret.

Però min-naħa tal-Gvern qed jiġi ssuġġerit li jsir ftehim li jkun hemm waħda ....

CARMELO ABELA: In-naħa tal-Gvern mhijiex marbuta mal-ebda seduta jekk hux it-Tnejn, it-Tlieta jew l-Erbgħa; jiġifieri l-Oppożizzjoni tara ftit l-esiġenzi tagħha.

DAVID AGIUS: Min-naħa tagħna nitkellmuha fil-grupp parlamentari u niġu lura fil-laqgħa tal-Kumitat dwar ix-Xogħol tal-Kamra li jmiss.

MR SPEAKER: Hawnhekk għandi r-rapport tal-Working Group tal-Kumitat dwar ix-Xogħol tal-Kamra li, kif tafu, intom, huwa chaired mill-Iskrivan tal-Kamra, is-Sur Ray Scicluna, u fih hemm iż-żewġ Whips tal-Kamra, l-Onor.

David Agius, liema rapport huwa endorsed miż-żewġ Whips u mill-Iskrivan tal-Kamra, u għal diversi raġunijiet xtaqt li dan jiġi approvat mill-Kumitat dwar ix-Xogħol tal-Kamra; waħda biex nimxu 'l quddiem – għax ma nistgħux nibqgħu nitkellmu u niddiskutu biss, imma issa li qegħdin naqblu fuqu nistgħu nimxu – u wkoll biex it-target dates tax-xogħol li qed isir fil-Parlament il-ġdid ikunu qegħdin jiġu milħuqa, speċjalment meta għandek il-kuntratturi, u għandek diversi nies involuti, u allura mhux sew li jduru fuqna.

Allura jien irrid li llum f'dan il-Kumitat napprovaw dan ir-rapport; ovvjament dan huwa l-ewwel wieħed għax jista' jkun hemm rapporti oħrajn, però at this stage hemm ħafna punti saljenti f'dan ir-rapport u hemm inklużi wkoll magħhom xi pjanti dwar kif se tkun l-assemblea parlamentari, eċċ. Ma nafx jekk hawnx kummenti.

Nifhem li ż-żewġ Whips diġà ddiskutew mal-gruppi rispettivi, kemm min-naħa tal-Gvern kif ukoll min-naħa tal-Oppożizzjoni.

Fl-aħħar ġranet kellna diskussjoni wkoll fuq il-kwestjoni tat-tqassim tas-seating eċċ. u għandna ftehim miż-żewġ naħat.

Però ovvjament jien irrid niġi hawnhekk għad-deċiżjoni u l-approvazzjoni tagħkom.

L-Onor.

CARMELO ABELA: Mr Speaker, kif spjegajt inti, iltqajna bħala Working Group u hawnhekk hawn spjegat x'sar u ma sarx.

Iltqajna wkoll mal-GHRC u mal-periti responsabbli, jiġifieri l-istorja qiegħda miktuba hawnhekk.

Individwajna ċerti issues li tlabna biex ikollna feedback dwarhom u ovvjament wara li ngħaddulhom dan ir-rapport, jekk ikun hawn qbil fil-Kumitat, inkunu qed nistennew li l-GHRC, li huma responsabbli mill-proġett, jagħtuna daqsxejn indikazzjoni ta' x'inhu possibbli li jsir issa u x'diffikultajiet jistgħu jaraw f'ċertu proposti tagħna.

L-ewwel indikazzjonijiet huma li l-proposti li għamilna biex nipprovaw nimmitigaw ftit id-diffikultajiet li rajna bħala Kumitat, imbagħad anke bħala Working Group fejn imxejna fuq id-direzzjoni li ssemmiet hawnhekk, jiġifieri kif semmew l-Onor.

Mario de Marco li semmew id-diffikultajiet li jeżistu primarjament fin-nuqqas ta' spazju u kif nistgħu, b'xi mod jew ieħor, naraw li l-Membri Parlamentari, il-kumitati, eċċ. jiffunzjonaw aħjar fil-Parlament il-ġdid.

Allura hawn numru ta' proposti li qed nagħmlu biex ikollna feedback min-naħa tal-GHRC.

Forsi waħda mill-issues li l-iktar qed tippressa hija kemm se jkun hemm seats fiċ-Chamber innifisha u naħseb dik hija l-iktar waħda li qegħdin jistennew risposta dwarha, għalkemm anke fuq l-affarijiet l-oħrajn huma jridu jagħtuna feedback dwar il-possibbiltajiet li hemm.

Jiġifieri f'dan il-Kumitat aħna konna qbilna wkoll li ċertu affarijiet m'għandhomx iżommu lura milli x-xogħol jibqa' miexi, ħalli l-Parlament jimxi minn hawn għan-naħa l-oħra.

Jiġifieri hemm ċertu issues li m'għandhomx iżommuna milli xorta waħda nimxu fil-binja, però hemm affarijiet oħrajn li huma pressing, fosthom kemm ikollha seats fiċ-Chamber, eċċ. Mingħajr ma noqgħod nidħol f'paġna 3, il-konklużjonijiet huma bażikament għaxra; għandek sebgħa, imbagħad tlieta iktar 'l isfel li qed nistennew feedback min-naħa tagħhom dwarhom, dejjem jekk ikun hemm il-go-ahead min-naħa tal-Kumitat li dawn ngħadduhomlhom kif inhuma.

MR SPEAKER: L-Onor.

DAVID AGIUS: Mr Speaker, l-ewwel ħaġa niftakru li l-aħħar laqgħa fuq dan is-suġġett kienet informali, jiġifieri llum qisna qed nagħmlu naqra l-affarijiet formali, anke għalina bejnietna nkunu nafu fejn qegħdin.

U naħseb li l-irġulija bejnietna kienet .…

MR SPEAKER: Naħseb nistgħu nimxu ....

DAVID AGIUS: Dan li ġara kien kollu in camera.

CARMELO ABELA: Għall-Working Group qed tirreferi hux hekk?

DAVID AGIUS: X'għidna fil-Working Group, x'għidna fil-Kumitat, kien kollu in camera.

DAVID AGIUS: Jiġifieri dak kollu li sar sal-lum kien bejnietna.

MR SPEAKER: Jiena ħassejt li għandi nġibha b'mod formali biex nendorsjaw ix-xogħol li għamiltu.

DAVID AGIUS: Nirringrazzjak Mr Speaker.

Nixtieq ngħid li aħna l-Whips ħdimna tajjeb ħafna mal-Iskrivan tal-Kamra biex wasalna għal dan ir-rapport u naħseb anke sibna kollaborazzjoni meta morna site visits u anke meta tkellimna u ġew hawnhekk rappreżentanti ta' dawk li bħalissa qegħdin jagħmlu x-xogħol.

Ovvjament qed nistennew il-feedback, kif qal l-Onor.

Carmelo Abela, fuq diversi punti, però aħna min-naħa tagħna tajniehom kif aħna naħsbu li l-aħjar ikunu l-affarijiet.

Ladarba jkollna l-feedback lura rridu nkomplu x-xogħol.

Jiġifieri kif il-GHRC jagħtuna l-feedback irridu nerġgħu nikkonsultaw u nkunu nistgħu nibqgħu mexjin.

Rigward li s-seating layout ma jkunx confrontational imma jkun hemicylce kif ġie suġġerit min-naħa tal-Kumitat, naħseb hija xi ħaġa li dan il-Kumitat irid japprova għax naħseb hija l-iktar 'spiża' li jista' ikun hemm minn dak li qegħdin nipproponu, jekk hi spiża.

Il-bqija naħseb li l-punti l-oħrajn imxejna ħafna dwarhom u naħseb li m'għandux ikun hemm diffikultà li naslu għal konklużjoni.

MR SPEAKER: Ir-rapport li għandi quddiemi, bħalma għandek int u għandu kulħadd, hu dak li għamiltu flimkien.

Qegħdin tendorsjawh u nistgħu ngħaddu għal deċiżjoni?

MR SPEAKER: Mela tiffirmawh it-tnejn li intom u l-Iskrivan tal-Kamra u fil-Minuti nniżżlu li għadda b'mod unanimu mill-Kumitat dwar ix-Xogħol tal-Kamra u li l-Kumitat qed japprova l-kontenut ta' dan ir-rapport.

CARMELO ABELA: Naturalment nikkonferma dak li qal l-Onor.

Ma jfissirx li l-Kumitat dwar ix-Xogħol tal-Kamra mhux se jibqa' jiġi aġġornat.

MR SPEAKER: Hekk hu.

Diġà semmejt li hemm rapport ieħor.

CARMELO ABELA: Bħala Working Group nibqgħu għaddejjin bil-feedback li nirċievu mingħand il-GHRC.

MR SPEAKER; Dalgħodu rċevejt e-mail, kif irċieva kulħadd, mingħand iċ-chairperson tal-GHRC, is-Sur Stefan Zrinzo Azzopardi, fejn qed jistenna li dan ir-rapport jiġi endorsed biex nimxu 'l quddiem.

L-Onor.

DEBORAH SCHEMBRI: Nixtieq ngħid xi ħaġa żgħira.

Kemm se jiġu kbar dawn, għax ma jidhirlix li kienu kbar ħafna?

DAVID AGIUS: Fir-realtà kienu kbar, huma kbar; meta tnaqqas il-Prim Ministru li għandu l-uffiċċju tiegħu, meta tnaqqas il-ministri li għandhom l-uffiċini tagħhom u meta tnaqqas kmamar oħrajn, konna qegħdin ngħidu li jiġu madwar għaxar deputati li m'għandhomx uffiċċju tagħhom jew jistgħu jużaw uffiċċju.

DEBORAH SCHEMBRI: Naħseb qegħdin nitkellmu fuq xi ħaġa differenti, mhux fuq il-hot desks.

DAVID AGIUS: L-Opposition Room u l-Government Room huma kbar, allura ddeċidejna li nieħdu biċċa minnhom b'mod li kull chairperson ikollu iktar fejn joqgħod.

Għax jiena ħsibt illi l-kmamar li kien hemm għaċ-chairpersons se jinqasmu.

DAVID AGIUS: Mill-kamra l-kbira ħriġna żewġ uffiċini.

MR SPEAKER: Jekk tara r-rapport issib li kollox huwa spjegat.

CARMELO ABELA: Li tlabna hu li jkun hemm partitions biex ikollna l-flessibilità li l-kmamar li kienu għall-użu ġenerali ....

MR SPEAKER: Jiena nixtieq nirringrazzja kemm lill-Onor.

Carmelo, lill-Onor.

David Agius u lill-Iskrivan tal-Kamra, is-Sur Ray Scicluna, li għamlu xogħol tajjeb ħafna u taw ħafna ħin biex wasalna għal dan ir-rapport.

U għalhekk nirringrazzjahom pubblikament f'dan il-Kumitat u nixtieq li din tiġi reġistrata fil-Minuti.

U nirringrazzjakom ukoll li taqblu li dan ir-rapport għandu jiġi aċċettat u endorsed b'mod unanimu minn dan il-Kumitat dwar ix-Xogħol tal-Kamra.

L-Onor.

DAVID AGIUS: Mr Speaker, qed nifhem li għandna nistennew feedback min-naħa tal-GHRC u li l-feedback ikun jinkludi l-iscope of works u t-timeframe ta' x'passi se nieħdu, mhux hekk?

DAVID AGIUS: In the coming days se jagħtuna liema jistgħu jsiru u liema ma jistgħux u x'inhu t-timeframe biex dawn kollha jsiru.

MR SPEAKER: Naqblu u r-risposta għandha tkun hekk.

Nistgħu ngħaddu għal xi ħaġa oħra?

Illum – kif forsi qrajtu anke mill-press release li ħarġet mid-DOI – ġie ppreżentat lili kif isir is-soltu fix-xahar ta' Settembru l-Ombudsplan mill-Uffiċċju tal-Ombudsman fejn kienu preżenti l-Ombudsman u membri tal-uffiċċju tiegħu, u li għaddejtilkom kopja tiegħu.

Kif tafu, skont il-proċedura dan irid jiġi diskuss fil-Kumitat dwar ix-Xogħol tal-Kamra, imbagħad wara li jiġi diskuss u jiġi approvat minn hawnhekk, irid jiġi approvat ukoll mill-plenarja.

Il-liġi titkellem ċar fuq din il-proċedura.

Jien irċevejtu llum u allura qed inġibu għall-attenzjoni tal-Kumitat dwar ix-Xogħol tal-Kamra biex illum niftiehmu ġurnata meta se niddiskutuh.

Ovvjament mhux qed nippretendi li se niddiskutuh illum għax wieħed irid jaqrah, u hawn ħafna x'wieħed jara.

CARMELO ABELA: Irid jiġi hawnhekk l-Ombudsman.

MR SPEAKER: Ovvjament irid jiġi hawnhekk l-Ombudsman, imma rridu niftiehmu data.

Kif qed jgħidli l-Iskrivan tal-Kamra, u naħseb din hija proċedura li għalkemm mhijiex qiegħda stabbilita però dejjem imxejna hekk, peress li dan jitlob li wieħed jistudjah sew bi preparazzjoni għad-diskussjoni, dejjem sar li ż-żewġ gruppi jistgħu jaħtru membru jew membri ad hoc, kemm min-naħa tal-Gvern kif ukoll min-naħa tal-Oppożizzjoni, biex huma jidħlu f'dan ir-rapport u mbagħad ikunu preżenti hawnhekk ħalli jieħdu sehem fid-diskussjoni ta' dan l-Ombudsplan tal-2014 li jkopri minn Jannar sa Diċembru 2014.

L-Onor.

DAVID AGIUS: Nassumi li rridu nsibu data, imbagħad 'il quddiem bħas-soltu.

MR SPEAKER: Illum qed ninfurmakom bih biex imbagħad ovvjament niġu għad-data.

Nixtieq nagħmel din l-osservazzjoni għal kull bon fini, però ovvjament kulħadd jaf li l-ġimgħa d-dieħla jien se mmexxi delegazzjoni għall-istituzzjonijiet Ewropej, il-Kummissjoni, il-Kunsill u l-Parlament – fejn uħud minnkom se tkunu preżenti –naċċertak Onor. de Marco li kont qed tħares 'il quddiem meta għidt li jkun hemm ukoll membri tal-istaff tal-Parlament.

Se jkollna delegazzjoni ta' 20 persuna, 12-il Membru Parlamentari, sitta min-naħa tal-Gvern u sitta min-naħa tal-Oppożizzjoni.

Għandna timetable li ġiet diskussa proprju l-bieraħ f'laqgħa apposta mar-rappreżentant tal-Kummissjoni hawn Malta.

Ser ikollna ħafna preżentazzjonijiet importanti kemm dwar kif jaħdmu l-Kummissjoni, il-Kunsill u l-Parlament, dwar employment, eċċ. Se jkollna wkoll laqgħa mal-Kummissarju Ewropew Malti, Dr Tonio Borg, li hija laqgħa importanti għad-delegazzjoni Maltija.

Se jkollna wkoll laqgħat mar-rappreżentanza li għandna f'Dar Malta fi Brussell.

Għandna two full days u naħseb din hija esperjenza tajba, speċjalment għal dawk il-Membri Parlamentari l-ġodda, għalkemm diġà għaddew sitt xhur minn fuqhom, imma hu importanti li jkollhom ukoll esperjenza Ewropea, li għalkemm uħud minna diġà kellhom hemm ħafna oħrajn li ma kellhomx.

Naħseb din għandha tkun an added value għax-xogħol tagħna parlamentari.

L-Onor.

CHRIS AGIUS: Ma nafx hux il-lok fejn nagħmel kumment.

Matul ix-xhur tas-sajf, kif ukoll illum, kellna ħafna laqgħat tal-Kumitat dwar il-Kontijiet Pubbliċi.

Jien illum l-ewwel darba li attendejt laqgħa tal-Kumitat dwar ix-Xogħol tal-Kamra u llejla għandna laqgħa tal-Kumitat dwar il-Kontijiet Pubbliċi wkoll.

Nixtieq niġbed l-attenzjoni rigward il-parking.

Nifhem li m'għandux ikollna xi aċċess speċjali li x'ħin naslu nsibu fejn nipparkjaw, però naħseb huwa importanti li jekk niġu hawnhekk mhux nipparkjaw fejn Dar il-Mediterran għall-inqas.

MR SPEAKER; Għandek raġun Onor. Agius.

Din irrimarkali xi ħaddieħor fuqha u se nieħu nota biex l-Iskrivan tal-Kamra jaqbad mas-Supretendent tal-Belt biex meta jkun hemm is-seduta tal-Kumitat dwar il-Kontijiet Pubbliċi ikun riżervat l-ispazju.

L-Onor.

DAVID AGIUS: Forsi anke fil-preżenza tal-Onor.

Tista' l-Onor.

Deborah Schembri tgħid jekk għandhiex indikazzjoni jekk il-kumitat tal-immigrazzjoni huwiex se jiltaqa' jew le?

MR SPEAKER; L-Onor.

DEBORAH SCHEMBRI: Se nlaqqgħu fil-ġranet li ġejjin imma ridt nara li ma jaħbatlix ma' dawn iż-żjarat li ser ikolli barra minn Malta u, ovvjament navża lill-Oppożizzjoni, u nlaqqgħu matul is-sajf biex nerġgħu nibdew.

MR SPEAKER: L-Onor.

CARMELO ABELA: B'żieda ma' dak li qed tgħid Onor. Schembri, filwaqt li l-Membri tal-Oppożizzjoni kienu magħrufa diġà, kelli nistenna biex naħtru formalment Membri min-naħa tal-Gvern, issa dan tlesta u l-Kumitat jista' jitlaqqa'.

Meta l-Kumitat jiltaqa' fuq l-immigrazzjoni il-Membri min-naħa tal-Gvern, apparti l-Onor.

Deborah Schembri bħala Chairperson, huma l-Onor.

MR SPEAKER: Huwa ffurmat b'mod totali.

Nistgħu niftiehmu fuq data għal-laqgħa li jmiss?

Se nagħmel tentative date.

Jekk nagħmluha fl-14 ta' Ottubru?

Fil-15 tkun imsiefer?

Jien qed nassumi li l-aġenda tal-ewwel ġimagħtejn tal-Parlament se tkun mimlija hux hekk?

Hekk qed neħodha Onor. Abela.

Allura t-tieni ġimgħa tkun tal-14, jekk mhux se niltaqgħu fl-14, mill-14 sas-17 jidher li se jkun hemm items fuq l-aġenda.

Mela nistgħu nagħmluha għas-17?

DEBORAH SCHEMBRI: Fil-bidu ta' Ottubru jiena se nkun imsiefra.

MR SPEAKER: Qed titkellem għat-2 ta' Ottubru.

Imma nkunu qed niltaqgħu għalxejn għax ma jkunx hemm żvilupp ta' xejn.

Is-17 ta' Ottubru naħseb ikun tajjeb Onor. de Marco.

Jiena nkun hawnhekk il-ħin kollu, jiġifieri intom tafu l-ħin.

DEBORAH SCHEMBRI: Għalija aħjar kmieni milli tard.

MR SPEAKER: Fis-17 ta' Ottubru se jkollna l-Kumitat dwar ix-Xogħol tal-Kamra u dakinhar, jekk hu possibbli, ejjew b'data biex nippreparaw għall-Ombudsplan.

DAVID AGIUS: Is-17 ta' Ottubru fis-13.30 p.m. u dakinhar ma jkollniex l-Ombudsplan.

MR SPEAKER: Le, imma dakinhar iġġibuli d-data.

Fit-3.27 p.m. il-Kumitat aġġorna għal nhar il-Ħamis, 17 ta' Ottubru 2013, fis-1.00 p.m.


KUMITAT PERMANENTI DWAR IX-XOGĦOL TAL-KAMRA

LAQGĦA NRU.

Il-Ġimgħa, 20 ta' Settembru 2013

Il-Kumitat Permanenti dwar ix-Xogħol tal-Kamra ltaqa' fil-Palazz, il-Belt Valletta,

fis-2.44 p.m.

Anġlu Farrugia, ippresjeda.

PREŻENTI

L-Onor.

Kien preżenti wkoll l-Onor.

Chris Agius bħala sostitut tal-Onor.

Louis Grech, Deputat Prim Ministru u Ministru għall-Affarijiet Ewropej u t-Twettiq tal-Manifest Elettorali.

Il-Minuti tal-laqgħa numru 7 li saret fid-9 ta' Awwissu 2013 kienu konfermati.

XOGĦOL TAL-KAMRA

L-Onor.

Carmelo Abela, Whip tal-Gvern, informa lill-Kumitat li l-ħsieb tal-Gvern kien li meta jerġa' jibda jiltaqa' l-Parlament wara r-recess tas-sajf, fit-30 ta' Settembru 2013, il-Kamra tibda d-diskussjoni fuq it-Tieni Qari tal-Abbozz ta' Liġi li jemenda l-Att dwar il-Bank Ċentrali ta' Malta, liema Abbozz kellu jiġi ppubblikat fil-jiem ta' wara.

Meta tintemm id-diskussjoni fuq it-Tieni Qari ta' dak l-Abbozz ta' Liġi l-Kamra kellha tibda d-diskussjoni fuq it-Tieni Qari tal-Abbozz ta' Liġi dwar l-Unjonijiet Ċivili, liema abbozz kien għadu mhux ippubblikat.

Minnufih wara kellha tibda d-diskussjoni fuq l-Abbozz ta' Liġi ppreżentat mill-Onor.

Claudette Buttigieg bħala Mozzjoni Nru 53.

Huwa assigura lill-Kumitat li f'kull każ il-Gvern kien se jirrispetta l-ftehim li kien hemm mal-Oppożizzjoni li jgħaddilha kopja ta' kull abbozz ta' liġi tal-inqas sebat ijiem qabel ma jitressaq fil-Parlament għad-diskussjoni.

L-Onor Abela żied jgħid li qabel jibda d-dibattitu dwar l-Estimi Ġenerali għas-sena 2014 kellu jitressaq ukoll għad-diskussjoni Abbozz ta' Liġi li jemenda l-Att dwar it-Taxxa fuq il-Valur Miżjud, żewġ Abbozzi ta' Liġi oħrajn li kienu għad iridu jgħaddu mill-Kabinett, kif ukoll kellha ssir diskussjoni fil-Kamra dwar ir-rapport finali tal-kummissjoni indipendenti maħtura mill-Gvern dwar il-qasam tal-ġustizzja.

Fuq punt imqajjem mill-Onor.

David Agius, Whip tal-Oppożizzjoni, u l-Onor.

Mario De Marco, dwar meta kellu jiġi diskuss l-Abbozz ta' Liġi li jemenda l-Kostituzzjoni msemmi aktar 'il fuq fid-dawl ta' dak li ġie miftiehem bejn il-Prim Ministru u l-Kap tal-Oppożizzjoni kif ukoll tal-ftehim milħuq fl-istess Kumitat qabel ir-recess tas-Sajf, l-Onor.

Abela qal li bħala priorità il-Gvern kellu ħsieb li dan ikun it-tielet Abbozz li jiġi diskuss.

Huwa qal ukoll li f'każ li ma jilħqux jiġu pubblikati dawk l-abbozzi ta' liġi senjati għad-diskussjoni qabel l-Abbozz ta' Liġi mressaq mill-Onor Buttigieg, il-Kamra kellha tkompli bid-diskussjoni dwar l-Abbozz ta' Liġi dwar is-Saħħa, però dan mingħajr effett fuq il-priorità indikata aktar qabel għar-rigward tal-Abbozz ta' Liġi li jemenda l-Kostituzzjoni.

Il-Kumitat qabel li l-Gvern u l-Oppożizzjoni kellhom jikkomunikaw bejniethom dwar in-numru ta' kelliema indikati għal kull Abbozz ta' Liġi.

L-Onor.

David Agius ippropona li l-Mozzjoni nru 61 ippreżentata mill-Onor.

Jason Azzopardi għall-Ewwel Qari ta' Abbozz ta' Liġi msejjaħ Att tal-2013 li jemenda l-Kodiċi Kriminali, kellha tittella' fuq l-aġenda tal-Kamra qabel l-Estimi Ġenerali għas-sena 2014.

L-Onor.

Carmelo Abela informa lill-Kumitat li f'dan l-istadju n-naħa tal-Gvern ma setgħetx tagħti data ta' meta kellu jibda jiġi kkonsidrat dan l-abbozz ta' liġi.

L-Onor.

Carmelo Abela informa lill-Kamra li kien qed jiġi propost li, bħala prova, seduta waħda fil-ġimgħa bejn Settembru u Diċembru tkun tibda fil-5.00 p.m. u tispiċċa fit-8.30 p.m., u talab lill-Oppożizzjoni tindika liema ġurnata tal-ġimgħa tissuġġerixxi.

L-Onor.

David Agius kellu jikkomunika s-suġġeriment tal-Oppożizzjoni wara li jirreferi l-proposta lill-Grupp Parlamentari tan-naħa tiegħu.

L-Ispeaker irrifera għar-rapport imħejji mill-Working Group kompost mill-Whips taż-żewġ naħat u mill-Iskrivan tal-Kamra dwar il-bini tal-Parlament il-ġdid, u li kien ġie mwaqqaf mill-istess Kumitat.

L-Onor.

David Agius informaw lill-Kumitat dwar ix-xogħol li kien wettaq il-Working Group u dwar numru ta' proposti li r-rapport kien qiegħed iressaq għall-approvazzjoni tal-Kumitat dwar ix-Xogħol tal-Kamra.

Il-Kumitat approva unanimament ir-rapport u qabel li għandu jiġi ppreżentat lill-Grand Harbour Regeneration Committee (GHRC).

L-Ispeaker, f'ismu u f'isem il-Kumitat, irringrazzja lill-Working Group għax-xogħol tajjeb li kien wettaq u awgura li l-Kumitat jibqa' jiġi informat bil-progress li jkun qed isir f'dan ir-rigward.

L-Ispeaker informa lill-Kumitat li:

(a) kien irċieva l-Ombudsplan għas-sena 2014 li kellu jiġi diskuss mill-Kumitat fil-preżenza tal-Ombudsman stess f'data li tkun konvenjenti għal kulħadd; u li

(b) il-ġimgħa ta' wara kien se jmexxi delegazzjoni komposta minn 12-il Membru Parlamentari u numru ta' impjegati tal-uffiċċju tal-Iskrivan tal-Kamra fi żjara lill-istituzzjonijiet Ewropej, li matulha kellha ssir laqgħa mal-Kummissarju Ewropew Malti Dr Tonio Borg u żjara lir-Rappreżentanza Permanenti ta' Malta f'Dar Malta fi Brussell.

Fuq punt imqajjem mill-Onor.

Chris Agius dwar diffikultajiet li qed isibu Membri Parlamentari biex jipparkjaw fil-Belt meta jiġu biex jattendu laqgħat tal-Kumitati, bħall-Kumitat Permanenti dwar il-Kontijiet Pubbliċi li matul is-sajf żamm għadd ta' laqgħat, l-Ispeaker ta struzzjonijiet biex l-Iskrivan tal-Kamra jikkomunika mal-Pulizija sabiex jiġi assigurat li jkunu riżervati spazji għall-parkeġġ meta jkunu skedati laqgħat tal-Kumitati.

Għall-mistoqsija tal-Onor.

David Agius dwar meta se jiltaqa' l-Kumitat Parlamentari dwar l-Immigrazzjoni, l-Onor.

Deborah Schembri, President tal-istess kumitat, qalet li l-kumitat kien għadu ma tlaqqax minħabba impenji ta' safar u li kien se jiltaqa' fil-ġranet li ġejjin.

Fuq dan il-punt, l-Onor.

Carmelo Abela informa lill-Kumitat li l-membri tan-naħa tal-Gvern fuq il-kumitat dwar l-immigrazzjoni kienu l-Onor.

Deborah Schembri bħala president, l-Onor.

Fit-3.27 p.m. il-Kumitat aġġorna għal nhar il-Ħamis, 17 ta' Ottubru, 2013, fis-1.00 p.m.

SKRIVAN TAL-KAMRA

ANĠLU FARRUGIA


KUMITAT PERMANENTI DWAR L-AFFARIJIET BARRANIN U EWROPEJ

(Rapport Uffiċjali u Rivedut)

Laqgħa Nru 8

Il-Ġimgħa, 27 ta' Settembru 2013

Stampat fl-Uffiċċju tal-Iskrivan

Prezz €2.50

Laqgħa Nru 8

Il-Ġimgħa, 27 ta' Settembru, 2013

Il-Kumitat iltaqa' fil-Palazz, il-Belt Valletta, f'12.08 p.m.

Il-Minuti tal-Laqgħa Nru 7, li saret nhar il-Ħamis, 12 ta' Settembru 2013, ġew ikkonfermati.

DISKUSSJONI DWAR JEKK IL-PROPOSTA GĦAL REGOLAMENT TAL-KUNSILL DWAR IT-TWAQQIF TAL-UFFIĊĊJU TAL-PROSEKUTUR PUBBLIKU EWROPEW (KUMM(2013)534) TISSODISFAX IL-PRINĊIPJU TAS-SUSSIDJARJETÀ

Jekk naqblu, naħseb li aħjar nitolbu l-opinjoni tal-esperti fuq din il-ħaġa għax mhemmx dubju li hemm kwestjonijiet ta' sussidjarjetà fiha.

Naħseb li min-naħa tagħna aħjar ikollna legal advice indipendenti.

CARMELO MIFSUD BONNICI: Sur President, dan il-proposal għadu fil-bidu u, barra minn hekk, jista' jkun li billi hemm l-unanimità ma jaslu qatt.

Jekk Malta ma taqbilx, jibqa' ma jgħaddix.

THE CHAIRMAN: Sat-28 ta' Ottubru 2013, irridu nagħtu reasoned opinion fuq dan il-proposal u allura jien kont se nipproponi li nitolbu legal advice biex imbagħad nerġgħu niddiskutuha f'laqgħa oħra tal-Kumitat.

Issuġġerewli lill-Prof.

JUSTYNE CARUANA: Inqabbdu lill-esperti tal-Università.

CARMELO MIFSUD BONNICI: Naħseb li qed niġru ħafna għax din il-proposal għadha lura.

THE CHAIRMAN: Imma, sal-aħħar ta' dan ix-xahar irridu nagħtu reasoned opinion.

CARMELO MIFSUD BONNICI: Fl-opinjoni tiegħi, dik għandha tkun l-istess reasoned opinion tal-Gvern.

DISKUSSJONI DWAR JEKK PROPOSTA GĦAL REGOLAMENT TAL-PARLAMENT EWROPEW U TAL-KUNSILL DWAR IL-MONITORAĠĠ, IR-RAPPURTAR U L-VERIFIKA TAL-EMISSJONIJIET TAD-DIOSSIDU TAL-KARBONJU MIT-TRASPORT MARITTIMU U LI JEMENDA R-REGOLAMENT (UE) NRU 525/2013 (KUMM (2013) 480) TISSODISFAX IL-PRINĊIPJU TAS-SUSSIDJARJETÀ.

THE CHAIRMAN: Din hija proposta tal-Parlament Ewropew biex jagħmel monitoraġġ ta' emissjonijiet ta' carbon dioxide minn vapuri li joħorġu mill-portijiet u li jbaħħru fl-ibħra ta' madwar l-Ewropa.

Kellna notifika min-naħa tal-ministeru konċernat li jista' jkun hemm ksur tas-sussidjarjetà: imma, kif se jispjegalna s-Sur Kenneth Curmi, m'aħniex qed naqblu mija fil-mija li hemm ksur tas-sussidjarjetà.

Id-deadline tagħha diġà għalaq, imma tajjeb li niddiskutuha u, jekk jidhrilna li hemm ksur, xorta nistgħu niktbu lill-Kummissjoni kif għamilna f'okkażjonijiet imgħoddija.

IS-SUR KENNETH CURMI (Research Analyst mal-Kumitat): Din l-inizjattiva ddaħħal l-Emission Trading Scheme (ETS), kif hemm diġà fl-avjazzjoni, fil-qasam marittimu.

Il-pożizzjoni tal-Gvern hija waħda konsistenti ma' kif kienet minn dejjem, jiġifieri, li din l-inizjattiva se tkun ta' detriment għall-industrija Ewropea kollha għax se titfa' ċerti burdens fuq il-maritime industry Ewropea, u li mhux se jkun hemm equal counterpart tagħhom fuq livell globali, għax l-iskema se tkun fl-ambitu tal-Unjoni Ewropea.

Il-Ministeru bagħtilna opinjoni motivata fejn qed jgħid li din l-inizjattiva se jkollha impatt fuqna.

Hawnhekk, anke jien naqbel li din il-pożizzjoni hija ġusta għax din l-inizjattiva se timpatta fuq l-industrija tal-Unjoni Ewropea u mhux biss ta' Malta.

Biss, m'inix ċert dwar jekk il-konċett ta' sussidjarjetà japplikax għal din il-proposta.

Wieħed jista' ma jaqbilx ma' proposta, imma mhux fuq il-kwestjoni ta' sussidjarjetà.

Għaliex?

Il-Ministeru mhux qed jgħid li l-azzjoni m'għandhiex isseħħ min-naħa tal-Unjoni Ewropea fuq livell ta' Unjoni Ewropea, imma li għandha sseħħ fuq livell internazzjonali għax huwa impossibbli li tagħmel skema ta' suq ta' emissjonijiet f'pajjiż wieħed imma bilfors trid tapplika għal pajjiżi oħrajn.

Li qed jingħad huwa li m'għandhiex isseħħ fuq livell ta' Unjoni Ewropea, imma fuq livell globali permezz tal-International Maritime Organisation (IMO).

Proprju għalhekk ma nafx kemm tidħol fiha s-sussidjarjetà.

Il-punt huwa li, jekk din il-proposta tal-Unjoni Ewropea għandha sseħħ, fuq liema livell għandha ssir?

Jekk naqblu mal-proposta, allura jien nara li bilfors trid issir fuq livell ta' Unjoni Ewropea, u allura ma tibqax kwestjoni ta' sussidjarjetà.

Kif qal iċ-Chairman, issa għadda ż-żmien biex tintbagħat opinjoni motivata u, barra minn hekk, ma kien hemm l-ebda pajjiż ieħor li rrapporta breach of subsidiarity, għalkemm kien hemm xi pajjiżi li għamlu xi oġġezzjonijiet għal din il-proposta.

Pereżempju, is-Senat tar-Repubblika tal-Polonja għamlu l-kummenti tagħhom, imma ma għamlux breach of subsidiarity.

Għalija, aħna għandna nagħmlu l-istess ħaġa billi nibagħtu l-kummenti tagħna biex ngħinu l-pożizzjoni ta' Malta li minn dejjem kienet konsistenti, jiġifieri, li din l-inizjattiva għandha ssir fuq livell globali.

THE CHAIRMAN: Personalment jien naqbel ma' din il-pożizzjoni.

Inħoss li l-kwestjoni ta' climate change hija xi ħaġa importanti, u għalhekk m'għandniex nipprovaw inwaqqfu inizjattiva bħal din, anke jekk inhi Ewropea.

Biss, jien nifhem ukoll li l-pożizzjoni tal-Gvern li jkun aħjar jekk din l-inizjattiva ssir fuq livell globali milli fuq livell ta' Unjoni Ewropea.

Għalhekk naħseb li għandna niktbu f'dan is-sens, mhux għax hemm ksur tas-sussidjarjetà, imma biex ngħidu li aħna, filwaqt li naqblu ma' dan il-pass, nemmnu li din għandha tkun mhux biss inizjattiva Ewropea imma inizjattiva globali.

CARMELO MIFSUD BONNICI: Għandna nieħdu din il-linja biex nagħtu sostenn lill-Gvern ta' Malta, għax huwa fl-interess tar-Reġistru Merkantili tagħna, li huwa parti mill-interess nazzjonali ta' pajjiżna, li jsir hekk.

THE CHAIRMAN: Jekk naqblu, niktbu ittra u nibagħtuha lill-President tal-Kummissjoni.

IR-RAPPORT LILL-KAMRA DWAR ID-DISKUSSJONI LI SARET FIL-KUMITAT FUQ IR-RAPPORT TAL-KUNSILL GĦAL MALTIN LI JGĦIXU BARRA MINN MALTA GĦALL-PERIJODU SETTEMBRU 2012 SA FRAR 2013

THE CHAIRMAN: L-aħħar item fuq l-agenda huwa r-rapport tas-sena li għaddiet li rrid nagħti lill-Kamra dwar il-Kunsill għall-Maltin li Jgħixu Barra li se rressqu quddiem il-Kamra l-ġimgħa li ġejja.

(Interruzzjonijiet)

Ir-rapport bagħtnihulkom b'email u xogħolkom kien li taqrawh.

Bir-rispett kollu, kontu tafu li qiegħed fuq l-aġenda.

Jekk hemm xi kummenti nagħmluhom illum, għax jien ninsab obbligat bil-liġi li rressqu fil-Kamra.

CARMELO MIFSUD BONNICI: Jimporta taqra r-rapport ħalli nkunu nafu x'fih?

Nitlob lill-iskrivan tal-Kumitat sabiex jaqra r-rapport.

IS-SUR JOHN VELLA (Skrivan tal-Kumitat): "Skont l-Artiklu 7 (2) tal-Att dwar il-Kunsill għall-Maltin li Jgħixu Barra minn Malta (Kap. 515), nirrapporta li l-Kumitat Permanenti dwar l-Affarijiet Barranin u Ewropej iltaqa' nhar il-Ħamis 12 ta' Settembru 2013, fejn kellu għall-konsiderazzjoni tiegħu r-rapport intitolat 'Bidu Ġdid' tal-ewwel laqgħa tal-Kunsill għall-Maltin li Jgħixu Barra minn Malta, li saret f'Malta f'Settembru 2012, u r-rapport ippreparat minn Dr Gejtu Pace u approvat mill-Kunsill bħala estensjoni tar-rapport intitolat 'Bidu Ġdid'.

Il-Kumitat innota l-preżentazzjonijiet li saru mill-Membri tal-Kunsill għall-Maltin li Jgħixu Barra minn Malta dwar problemi li qed iħabbtu wiċċhom magħhom il-Maltin li jgħixu barra, kif ukoll il-proposti li saru, u l-kwestjonijiet prinċipali li tqajmu kienu dawn li ġejjin:

Tagħlim tal-Malti: Il-Membri tal-Kunsill qablu li għandu jkun hemm referenza aktar frekwenti għal-lingwa Maltija, speċjalment f'dak li għandu x'jaqsam mar-regolamenti tal-Istitut Kulturali Malti, għaliex din għandha sehem importanti ħafna f'dak li jirrigwarda it-tkattir u l-promozzjoni tal-identità Maltija.

Hemm tħassib dwar is-sitwazzjoni mwiergħa tat-tagħlim tal-lingwa Maltija fl-Awstralja fejn, fis-sena 2012, hemm il-probabilità li ma tintlaħaqx il-kwota neċessarja ta' studenti li se joqogħdu għall-eżamijiet tal-Matrikola.

Huwa utli li l-assoċjazzjonijiet li qed jaħdmu f'dan ir-rigward ikollhom aktar aċċess għal kotba għat-tagħlim tal-Malti u preżentazzjonijiet elettroniċi.

Il-membri tal-Kunsill qablu li wasal iż-żmien li jsir stħarriġ serju ta' kif u jekk jistgħux jinkisbu fondi mill-UE għat-tagħlim u l-priservazzjoni tal-Malti fil-pajjiżi barra miż-żona Ewropea biex it-tagħlim tal-lingwa jsir aktar mifrux u aċċessibli.

Ismijiet fuq il-Passaporti: Preokkupazzjoni oħra tal-membri tal-Kunsill kienet dwar l-ismijiet fuq il-passaporti li huma differenti minn dawk li hemm fuq dokumenti oħra maħruġa qabel.

Dan qed iwassal biex ħafna ċittadini Maltin residenti barra ma jużawx il-passaport Malti tagħhom, għaliex ikun aktar ta' xkiel milli ta' għajnuna.

F'intervent li għamlet is-Sinj.

Ermelinda Zahra, Direttur tar-Reġistru Pubbliku, rreferiet għal-liġi li ġiet emendata fl-24 ta' Lulju 2012 li tgħid li, jekk hija sempliċiment kwestjoni ta' traduzzjoni tal-isem fuq passaport, hemm formola li tista' timtela' u tiġi approvata mid-Direttur tar-Reġistru Pubbliku, wara li jiġi kkonfermat li jkun diġà nħareġ passaport fuq dak l-isem biex b'hekk jiġu ssimplifikati l-affarijiet.

Dan jgħodd biss għall-isem u mhux għall-kunjom.

B'hekk ikun jista' jsir bdil fl-att tat-twelid, kif ukoll fl-atti ċivili kollha, kif speċifikat mill-applikant fuq il-formola li jkun issottometta.

Il-Gvern se jagħti aktar pubbliċità għal din l-emenda fil-liġi.

Il-Passaporti Biometriċi: Jidher li bis-sistema preżenti, l-applikant qed ikollu jmur l-ambaxxata partikolari fejn, ħafna drabi, l-lokalità tkun siegħat 'il bogħod mill-belt fejn ikun joqgħod l-applikant, u allura tinvolvi spejjeż kbar.

Fejn hu possibbli għandu jkun hemm l-apparat biex tkun tista' tiġi pproċessata l-informazzjoni biometrika fil-konsolati.

Is-Sur Gaetano Vella, Direttur tal-Passaporti, qal li d-diffikultajiet li hemm bħalissa jirrigwardaw is-sigurtà tal-informazzjoni biometrika, iżda d-Dipartiment qiegħed fi stat avvanzat biex idaħħal il-mobile units.

Healthcard tal-Ewropa: Il-vantaġġ tal-healthcard huwa li biha, ċittadin ta' pajjiż tal-Unjoni Ewropea jibbenefika mill-istess servizzi jew tariffi, fejn applikabbli, bħal ċittadini ta' pajjiżi oħra fl-Unjoni Ewropea, dejjem jekk iħallas jew kien ħallas il-bolla tas-Sigurtà Soċjali f'pajjiż fl-Unjoni.

Dan ma jfissirx li s-servizz neċessarjament jingħata b'xejn, imma l-istess drittijiet u tariffi jkunu applikabbli bħaċ-ċittadini tal-pajjiż fejn jintalab is-servizz.

Karta tal-Identità: Il-karta tal-identità tingħata biss lil dawk residenti f'Malta.

Ġiet imressqa proposta li lill-Maltin li jgħixu barra minn Malta tinħarġilhom karta tal-identità temporajna waqt li jkunu qegħdin f'Malta.

Pensjonijiet: Iċ-Chairperson (jiġifieri l-Ministru għall-Affarijiet Barranin) ilu għal diversi snin jitlob sabiex tiġi ċċarata l-problema fir-rigward tal-ftehim bilaterali fuq il-kwestjoni tal-pensjonijiet bejn Malta u l-Istati Uniti tal-Amerika.

F'komunitajiet oħra Maltin, il-Gvern jipprova jilħaq Social Security Agreements mal-Gvern ikkonċernat bħal, pereżempju, fil-każ ta' New Zealand.

Għandu jkun hemm reviżjoni ta' liġijiet fiskali li jiddiskriminaw kontra Maltin li jgħixu barra minn Malta.

Ċittadinanza: Il-Membri tal-Kunsill esprimew sodisfazzjoni għall-progress sostanzjali li sar fil-qasam taċ-ċittadinanza doppja.

Mill-banda l-oħra, esprimew ix-xewqa li jiġi mħaffef il-proċess tal-applikazzjonijiet, u li ma jintalbux dokumenti darbtejn.

Il-Kunsill ġie informat li dokumenti li ġew aċċettati għal skop ta' għoti taċ-ċittadinanza Maltija għandhom iservu, bla ebda formalità oħra, sabiex wieħed jakkwista passaport Malti.

Sar ukoll aċċenn dwar ċittadinanza għal tfal adottati.

Iċ-Chairperson fisser kif dan id-dewmien huwa dovut għall-eluf ta' applikazzjonijiet li qed jidħlu sabiex persuni ta' dixxendenza Maltija jkunu jistgħu jingħataw iċ-ċittadinanza Maltija.

Però, jibqa' l-fatt li għandu jsir sforz biex jitneħħa l-backlog.

Liġijiet fuq Proprjetà u Suċċessjoni: Fl-interventi tagħhom, diversi membri semmew ukoll il-problemi li jiffaċċjaw speċjalment fejn jidħlu kwestjonijiet ta' proprjetà, wirt u testmenti, kif ukoll tagħrif legali dwarhom.

Diversi membri ilmentaw li dawn ma jkollhom lil ħadd li jinformahom fuq id-drittijiet tagħhom fil-pajjiż fejn ikunu residenti, u l-avukati li jsibu jkunu familjari biss mal-liġijiet ta' pajjiżhom.

Ġie suġġerit ukoll li l-Gvern Malti jkattar ħafna aktar l-informazzjoni lill-Maltin li jgħixu barra minn Malta dwar il-liġijiet Maltin u d-drittijiet tagħhom.

Dritt għall-Vot: ...

THE CHAIRMAN: Sur Vella, nitolbok tieqaf għax, jiddispjaċini ngħid li l-ewwel kellna talba biex jinqara r-rapport, u l-Membru li għamilli t-talba issa ħalla l-kamra.

Ma nistax nifhimhom dawn l-affarijiet!

Nipproponi li dan ir-rapport jittieħed bħala moqri.

Jekk intkom preżenti taqblu mar-rapport, allura dan se jiġi ppreżentat lill-Kamra fil-ġranet li ġejjin.

Jidher li mhawnx aktar kummenti u allura l-Kumitat huwa aġġornat għal data u b'aġenda li tiġi kkomunikata aktar tard.

Nirringrazzjakom.

Fis-1.33 p.m., il-Kumitat aġġorna għal data u b'aġenda li kellhom jiġu kkomunikati aktar tard.


KUMITATI TAL-KAMRA TAD-DEPUTATI

KUMITAT PERMANENTI DWAR L-AFFARIJIET BARRANIN U EWROPEJ

AVVIŻ

Laqgħa Nru. 8

Il-Ġimgħa, 27 ta' Settembru 2013 f'12 p.m. (Nofsinhar)

L-Onor.

Christopher Fearne, President tal-Kumitat Permanenti dwar l-Affarijiet Barranin u Ewropej, javża li l-Kumitat se jiltaqa' nhar il-Ġimgħa, 27 ta' Settembru 2013 f'12 p.m. (nofsinhar) fil-Kamra tal-Kumitati fil-Palazz il-Belt b'din l-aġenda:-

Diskussjoni dwar jekk il-Proposta għal Regolament tal-Kunsill dwar it-twaqqif tal-Uffiċċju tal-Prosekutur Pubbliku Ewropew (Kumm(2013)534) tissodisfax il-prinċipju tas-sussidjarjetà.

Affarijiet oħra.

17 ta' Settembru 2013 SKRIVAN TAL-KAMRA


LAQGĦA NRU.

Il-Ġimgħa, 27 ta' Settembru 2013

Il-Kumitat Permanenti dwar l-Affarijiet Barranin u Ewropej iltaqa' fil-Palazz, il-Belt Valletta, fn-12:08 p.m.

L-Onor.

Christopher Fearne, President tal-Kumitat, ippresieda.

PREŻENTI: Is-Segretarju Parlamentari għall-Ġustizzja l-Onor.

Justyne Caruana (sostitut tal-Onor.

Deo Debattista (sostitut tal-Onor.

ASSENTI: Il-Ministru għall-Affarijiet Barranin, l-Onor.

Marthese Portelli u l-Onor.

SKUŻATI: L-Onor.

Silvio Schembri kienu msiefra fuq xogħol parlamentari.

L-Iskrivan tal-Kumitat qal it-talba.

Il-Minuti tal-laqgħa Nru. 7 li saret fit-12 ta' Settembru, 2013 kienu konfermati.

DISKUSSJONI DWAR JEKK IL-PROPOSTA GĦAL REGOLAMENT TAL-KUNSILL DWAR IT-TWAQQIF TAL-UFFIĊĊJU TAL-PROSEKUTUR PUBBLIKU EWROPEW (KUMM(2013)534) TISSODISFAX IL-PRINĊIPJU TAS-SUSSIDJARJETÀ.

Fid-diskussjoni ħadu sehem Dr Peter Grech, Avukat Ġenerali, Dr Donatella Frendo Dimech, Deputat Avukat Ġenerali, u Ms Alexandra Jour-Schroeder, Rappreżentanta tal-Kummissjoni Ewropea.

Ms Alexandra Jour-Schroeder għamlet preżentazzjoni fil-qosor dwar il-punti ewlenin ta' din il-proposta, fosthom:-

Artiklu 86 tat-Trattat kien diġà jipprovdi għat-twaqqif tal-Uffiċċju tal-Prosekutur Pubbliku Ewropew u għaldaqstant din il-proposta kienet tikkonċerna l-funzjonijiet, poteri u l-mod kif jopera dan l-Uffiċċju;

Dan l-Uffiċċju għandu jinvestiga u jressaq każi ta' frodi kontra l-interessi tal-Unjoni Ewropea - uffiċċjalment dan it-tip ta' frodi jlaħħaq mal-€500 miljun però fil-fatt huwa stmat ferm aktar - u affarijiet relatati filwaqt li każijiet oħra jaqgħu taħt il-Europol u l-Eurojust;

Ikun hemm tal-anqas prosekutur wieħed f'kull stat membru li, għall-fini ta' independenza, iwieġeb lill-Uffiċċju tal-Prosekutur Ewropew;

il-prosekutur jimxi fuq il-liġijiet u jossorva s-salvagwardji tal-istat membru li jopera fih u l-prosekuzzjoni ssir fil-qrati tal-istat membru; u

l-Uffiċċju Ċentrali tal-Prosekutur Ewropew għandu jikkoordina x-xogħol tal-prosekuturi fl-istati membri u anke każijiet li jinvolvu aktar minn stat membru wieħed kif ukoll iżomm database tal-każi.

Dr Peter Grech, fost affarijiet oħra, spjega li skont din il-proposta dan l-Uffiċċju se jitmexxa fuq il-mudell kontinentali u allura fil-każ ta' Malta din il-proposta ġġib magħha emendi għall-Kostituzzjoni u għall-Kodiċi Kriminali fejn għandhom x'jaqsmu l-poteri u l-funzjonijiet tal-Avukat Ġenerali u tal-Pulizija.

Is-Segretarju Parlamentari għall-Ġustizzja kkonkluda li Malta hija kommessa li taħdem favur il-protezzjoni tal-interessi finanzjarji tal-Unjoni Ewropea imma fl-istess ħin tħoss li jista' jkun hemm modi oħra kif jista' jintlaħaq dan l-għan mingħajr il-ħtieġa ta' struttura supranazzjonali kif qiegħed jiġi propost.

Il-Kumitat qabel li hemm bżonn ta' aktar diskussjoni mal-partijiet konċernati qabel ma jasal għall-konklużjoni jekk din il-proposta tiksirx il-prinċipju tas-sussidjarjetà u allura tintbagħat opinjoni motivata inkella jkunx hemm biss il-bżonn li wieħed jikkomunika lill-Kummissjoni t-tħassib tal-Parlament Malti.

Dok 46 Memorandum imħejji mill-Uffiċċju tal-Prim Ministru dwar il-pożizzjoni preliminari tal-Gvern fuq il-proposta KUMM(2013)534.

DISKUSSJONI DWAR JEKK PROPOSTA GĦAL REGOLAMENT TAL-PARLAMENT EWROPEW U TAL-KUNSILL DWAR IL-MONITORAĠĠ, IR-RAPPURTAR U L-VERIFIKA TAL-EMISSJONIJIET TAD-DIOSSIDU TAL-KARBONJU MIT-TRASPORT MARITTIMU U LI JEMENDA R-REGOLAMENT (UE) NRU 525/2013 (KUMM (2013) 480) TISSODISFAX IL-PRINĊIPJU TAS-SUSSIDJARJETÀ

Dok 47 Memorandum imħejji mill-Ministeru għall-Iżvilupp Sostenibbli, Ambjent u Tibdil fil-Klima dwar il-pożizzjoni preliminari tal-Gvern fuq il-proposta KUMM(2013)480.

Il-Kumitat iddiskuta, bis-sehem tas-Sur Kenneth Curmi (research analyst), il-proposta leġislattiva KUMM(2013)480 u l-memorandum inħejji mill-Ministeru għall-Iżvilupp Sostenibbli, Ambjent u Tibdil fil-Klima fejn ħarġu dawn il-punti prinċipali:-

kulħadd jaqbel ma' miżuri favur tnaqqis fit-tniġġiż tal-ambjent, li anke jikkontribwixxi għat-tibdil fil-klima, però azzjoni f'dan ir-rigward tkun aktar effettiva jekk tittieħed fuq livell Ewropew jew globali milli minn stati individwali;

il-proposta ġġib magħha aktar spejjes fuq l-istati membri tal-Unjoni Ewropea u allura tirrendihom anqas kompettitivi fil-konfront ta' pajjiżi mhux membri tal-Unjoni Ewropea li ma jkunux marbuta b'dawn ir-regoli;

Malta għandha wieħed mill-akbar reġistri tal-vapuri u allura din il-proposta toldotha b'mod negattiv; u

ikun aħjar kieku dawn il-miżuri jittieħdu mill-International Maritime Organisation (IMO) għax hekk ikunu japplikaw fuq skala globali u allura, minbarra li jkunu aktar effettivi, ikun hemm level playing field.

Għaldaqstant, il-Kumitat qabel li ma tintbagħatx opinjoni motivata imma tintbagħat komunikazzjoni lill-Kummissjoni fejn il-Parlament jispjega t-tħassib ta' Malta u jgħaddi r-rakkomandazzjoni li dawn il-miżuri għandhom jittieħdu u jkunu applikabbli fuq skala globali u mhux limitati għalll-istati membri tal-Unjoni Ewropea.

RAPPORT LILL-KAMRA DWAR ID-DISKUSSJONI LI SARET FIL-KUMITAT FUQ IR-RAPPORT TAL-KUNSILL GĦAL MALTIN LI JGĦIXU BARRA MINN MALTA GĦALL-PERJODU SETTEMBRU 2012 SA FRAR 2013.

Il-Kumitat ikkonsidra l-abbozz ta' rapport imressaq mill-President tal-Kumitat fir-rigward tad-diskussjoni li kienet saret fil-laqgħa tat-12 ta' Settembru 2013 tal-istess Kumitat fuq ir-rapport tal-Kunsill għal Maltin li jgħixu barra minn Malta għall-perjodu Settembru 2012 sa Frar 2013.

Il-Kumitat adotta r-rapport kif imressaq mill-President u qabel li jippreżentah lill-Kamra għall-fini tal-Artiklu 7 (2) tal-Att XX tal-2011 li waqqaf il-Kunsill għal Maltin li jgħixu barra minn Malta.

Dok 48 Rapport lill-Kamra fuq ir-rapport tal-Kunsill għal Maltin li jgħixu barra minn Malta għall-perjodu Settembru 2012 sa Frar 2013 skont l-Artiklu 7 (2) tal-Att XX tal-2011.

Fis-1:33 pm il-Kumitat aġġorna għal data u b'aġenda li kellhom jiġu komunikati aktar tard.

SKRIVAN TAL-KUMITAT

PRESIDENT TAL-KUMITAT


KUMITATI TAL-KAMRA TAD-DEPUTATI

KUMITAT PERMANENTI DWAR L-AFFARIJIET tal-familja

AVVIŻ

Laqgħa Nru 2

It-Tlieta, 15 ta' Ottubru 2013 fis-6.30 p.m.

L-Onor.

Anthony Agius Decelis, President tal-Kumitat Permanenti dwar l-Affarijiet tal-Familja, javża li l-Kumitat se jiltaqa' nhar it-Tlieta, 15 ta' Ottubru, 2013 fis-6:30 p.m. fil-Kamra tal-Kumitati fil-Palazz il-Belt b'din l-aġenda:-

Ir-Rwol Ċentrali tal-Anzjani fil-Familja Maltija u l-Ħidma tal-Gvern f'dan is-Settur

Affarijiet oħra.